यावेळच्या शालेय परीक्षांमध्ये मुलांच्या तुलनेत मुलींनीच मोठ्या प्रमाणावर घवघवीत यश संपादन केले . गेल्या काही वर्षांपासूनची ही परंपरा यावेळीदेखील कायम राहिली . मुलींमध्ये अचानक बदल होऊन त्यांनी खूप अभ्यास करायला सुरूवात केली , अथवा अभ्यासाकडे मुलं अचानक दुर्लक्ष करायला लागली , असं झालं नसल्याचं ‘अमेरिकन सायकॉलॉजिकल असोसिएशन’ने याबाबत २०१४ साली केलेल्या अभ्यास पाहाणीत म्हटलं आहे . एखादी गोष्ट शिकण्याकडे मुलींचा अगोदरपासूनच असा दृष्टीकोन राहिला आहे . परंतु , आजच्यासारखे ते पूर्वी शिक्षण क्षेत्रात जाणवत नव्हते . मुख्य प्रवाहातील सहभागापासून मुलींना दूर ठेवणारे सामाजिक घटक यासाठी कारणीभूत होते . तसेच मुलींचा जन्मदर हेसुद्धा एक कारण होते , असेदेखील या पाहणीत म्हटले आहे . मुलींची कामगिरी मुलांपेक्षा चांगली असणे हे केवळ आपल्याच देशात घडत नसून , जगभरातील अनेक देशांमध्येदेखील असेच पाहायला मिळते ही बाब विशेष उल्लेखनीय आहे . विज्ञान आणि गणितासारख्या किचकट विषयातदेखील मुली उत्तम कामगिरी करत असल्याचे एका पाहणीतून सिद्ध झाले आहे . मुलं आणि मुलींमधील शैक्षणिक कामगिरीतील ही तफावत पाहता सद्यस्थितीतील प्राथमिक आणि माध्यमिक स्तरावरील महिला शिक्षकांच्या तुलनेत पुरुष शिक्षकांमध्ये वाढ करण्याची गरज आहे का , असादेखील प्रश्न उपस्थित केला जातो . महाविद्यालय प्रवेशातदेखील मुलांच्या तुलनेत मुलींचे प्रमाण जास्त असल्याचे एका पाहणीत पुढे आले आहे . मुलं आणि मुलींच्या शैक्षणिक कामगिरीवर मतमतांतर असून , शालेय अभ्यासक्रम हा मुलींना पूरक असल्याचे मानणारा एक मतप्रवाह आहे . असे असले तरी , मुलांच्या तुलनेत मुलींमध्ये अधिक व्यवस्थितपणा आणि शिस्तप्रियता पाहायला मिळते आणि हेच त्यांच्या शैक्षणिक कामगिरीतील यशाचे गमक असल्याचे अनेकांनी मान्य केले आहे . मुलांचा कल हा अभ्यासापेक्षा खेळ आणि तत्सम गोष्टींकडे जास्त असल्याने मुली अभ्यासात श्रेष्ठ ठरत असल्याचेदेखील बोलले जाते . शैक्षणिक कामगिरीत मुली उत्कृष्ट असल्या तरी प्रत्यक्ष कामाच्या ठिकाणचा त्यांचा वावर मर्यादित स्वरुपाचा पाहायला मिळतो . तर , उच्चपदस्थ स्त्रियांचा आकडा मर्यादित असण्यामागे लग्न आणि कौंटुबिंक जबाबदारी हे मुख्य कारण असल्याचे एका पाहणीतून समोर आले आहे . मुली ज्याप्रमाणे यश मिळवत आहेत आणि स्वतःचा ठसा उमटवत आहेत ते निश्चितच कौतुकास्पद आहे . कामाच्या ठिकाणी अधिकाधिक समान संधी उपलब्ध झाल्यास भविष्यातदेखील त्या अनेक यशोशिखरे पादाक्रांत करतील .


देशात दर ८९३ रुग्णांमागे एक डॉक्टर असल्याची माहिती केंद्रीय आरोग्य राज्यमंत्री फग्गनसिंग कुलस्ते यांनी लोकसभेत दिली . यात अॅलोपॅथी , होमिओपॅथी , आयुर्वेद , युनानी उपचार पद्धती अशा सर्व डॉक्टरांचा समावेश आहे . जागतिक आरोग्य संघटनेने भारतातील अॅलोपॅथी डॉक्टर , परिचारिका आणि सुईणी यांच्या उपलब्धतेवर , डॉक्टर आणि लोकसंख्येच्या गुणोत्तराबद्दल आणि डॉक्टरांच्या शैक्षणिक पात्रतेबद्दल शंका उपस्थित केली होती . त्याला लेखी उत्तर देताना मंत्र्यांनी लोकसभेत ही माहिती दिली . देशाच्या ग्रामीण भागांत संख्येने पुरेसे आणि प्रशिक्षित डॉक्टर उपलब्ध नसल्याने रुग्णांची हेळसांड होते , असे म्हटले जाते . तसेच वैद्यकीय सुविधांची उपलब्धता हीदेखील गंभीर समस्या आहे . देशात ९ . ५९ लाख नोंदणीकृत अॅलोपॅथी डॉक्टर आहेत , तर आयुर्वेद , होमिओपॅथी आणि युनानी उपचार पद्धतींचे एकूण ६ . ७७ लाख डॉक्टर आहेत . त्यातील ८० टक्के डॉक्टर प्रत्यक्ष सेवेसाठी उपलब्ध आहेत असे गृहीत धरले तर अॅलोपॅथीचे ७ . ६७ लाख डॉक्टर प्रत्यक्ष रुग्णसेवेस उपलब्ध असतात . त्यातून डॉक्टर आणि रुग्णांचे १ः१६८१ असे गुणोत्तर निघते . अॅलोपॅथीबरोबर आयुर्वेद , होमिओपॅथी आणि युनानी उपचार पद्धतींचे डॉक्टर एकत्र केले तर १ः८९३ असे गुणोत्तर मिळते . कुलस्ते यांनी असेही सांगितले की , १९५६ च्या इंडियन मेडिकल काऊन्सिल अॅक्टनुसार सरकारच्या दफ्तरी नोंद केलेल्या डॉक्टरांनाच वैद्यकीय सेवा देण्याचा अधिकार आहे , अन्यथा ते गुन्हा ठरतो . देशात ७ , ८९ , ७९६ साहाय्यक परिचारिका सुईणी आणि १७ , ९३ , ३३७ नोंदणीकृत परिचारिका आणि सुईणी आहेत . त्यांची अनुक्रमे ८० व ६० टक्के उपलब्धता गृहीत धरल्यास देशात १७ . १० लाख परिचारिका सेवेसाठी उपलब्ध असतात . त्यातून १ः७४८ असे परिचारिका आणि लोकसंख्येचे गुणोत्तर मिळते . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मुंबई : महेंद्रसिंग धोनीची जागा सध्या कोणीच घेऊ शकत नाही . त्याच्यासारखा कल्पक नेतृत्व असलेला , यष्टिमागे चपळाईने कामगिरी बजावणारा आणि फरफेक्ट मॅच फिनिशर सापडणे अशक्य आहे . तो 80 वर्षांचा झाला तरी आणि तो व्हिलचेअरवर असला तरी त्याला संघात खेळवेन , असे दक्षिण आफ्रिकेचा माजी कर्णधार एबी डिव्हिलर्सने म्हटले आहे . धोनीच्या संथ खेळामुळे त्याच्या संघातील स्थानाबाबत प्रश्न उपस्थित करण्यात येत आहेत . धोनी 2019 चा विश्वकरंडक खेळेल की नाही याबाबत चर्चा सुरु असताना आणि रिषभ पंतचा संघात समावेश केला असताना डिव्हिलर्सने हे वक्तव्य केले आहे . धोनीला पूर्वीप्रमाणे फलंदाजी करता येत नसल्याने अनेक माजी खेळाडूंकडून त्याच्या संघातील स्थानाबाबत बोलले जात आहे . डिव्हिलर्स म्हणाला , की तुम्ही सर्व विदूषकासारखा प्रश्न विचारत आहात . मी धोनीला माझ्या संघात प्रत्येक दिवशी , प्रत्येक वर्षाला कायम ठेवीन . तो 80 वर्षांचा झाला आणि तेव्हा तो व्हिलचेअर असला तरी तो माझ्या संघातून खेळेल . त्याच्या कामगिरीला तोड नाही . . त्याच्या विक्रमांवर एकदा नजर टाका . तुम्ही अशा खेळाडूला संघातून वगळू पाहताय ? धोनीची यष्टीमागे कामगिरी जबरदस्त आहे . त्याच्या अनुभवाचा भारतीय संघाला अनेकवेळा फायदा झाला आहे . डीआरएस घेण्यात तर त्याच्या कोणीच हात धरू शकत नाही . युवा गोलंदाजांना याची मदत होते .


‘बाहुबली २’ च्या दमदार एन्ट्रीमुळे सलमान खानसमोर एक नवं आव्हान उभे राहिले आहे . सलमान खानचा ‘ट्युबलाइट’ हा चित्रपट ईदच्या मुहुर्तावर प्रदर्शित होणार आहे . मात्र , सध्या चित्रपटसृष्टीत बाहुबलीचे बळ दिसत असल्यामुळे बॉक्स ऑफिसवर यंदा सलमान खानला नवे आव्हान निर्माण झाले आहे . ‘बाहुबली २’ या चित्रपटाने पहिल्याच दिवशी ४१ कोटींची विक्रमी कमाई करुन सलमान खान आणि आमिर खान यांना पिछाडीवर टाकले . मागील वर्षी प्रदर्शित झालेल्या सलमान खानच्या ‘सुलतान’ चित्रपटाने पहिल्या दिवशी ३६ . ५४ कोटींची कमाई करत एक विक्रम केला होता . ‘बाहुबली २’ ने सलमानचा हा विक्रम मोडीत काढला . या चित्रपटाने प्रदर्शनाच्या पहिल्या दिवशी ४१ कोटींची कमाई करुन सलमानसमोर एक नवे आव्हान निर्माण केले आहे . त्यामुळे सलमान खानला बाहुबलीचे आव्हान पेलणार का हे पाहणे उत्सुकतेचे ठरेल . कबीर खान दिग्दर्शित या चित्रपटातील सलमानचा आणखी एक लूक नुकताच प्रदर्शित झाला असून या चित्रपटाचा टिझर लवकरच प्रेक्षकांच्या भेटीला येणार आहे .


‘कॉफी विथ करण’ या प्रसिद्ध चॅट शोचा क्रिकेटर हार्दिक पांड्या आणि के एल राहुलचा नुकताच प्रसारित झालेला एपिसोड ‘हॉटस्टार’वरून काढून टाकण्यात आला आहे . हार्दिक आणि लोकेश राहुल या दोघांनी शोमध्ये महिलांविषयी काही आक्षेपार्ह विधाने केली . त्यांच्या या वक्तव्यामुळे दोघांवर प्रचंड टीका झाली . या वादाच्या पार्श्वभूमीवर आता ‘कॉफी विथ करण शो’चा ऑनलाइन स्ट्रिमिंग पार्टनर ‘हॉटस्टार’वरून तो एपिसोड काढून टाकण्यात आला आहे . इतकंच नव्हे तर ‘स्टार वर्ल्ड’ या वाहिनीने त्यांच्या अधिकृत सोशल मीडिया हँडलवरून या शोचे सर्व टीझर आणि फोटो काढून टाकले आहेत . सोशल मीडियावर टिकेचा होणारा भडीमार पाहता हार्दिकने आपल्या ट्विटर अकाऊंटवरुन जाहीर माफी मागितली होती . सर्वांची माफी मागत , महिला वर्गाचा अनादर करण्याचा आपला कोणताही हेतू नसल्याचे त्याने या पोस्टमध्ये म्हटले होते . या दोघांनी केलेली विधाने BCCI ला चांगलीच खटकली . अशा विधानांमुळे BCCI ची प्रतिमा मलीन होते . त्यामुळे या दोघांना या शो दरम्यान केलेल्या वक्तव्याबाबत कारणे दाखवा नोटीस बजावण्यात आली होती . या दोघांनी आक्षेपार्ह विधाने केल्याबद्दल या दोघांवर २ एकदिवसीय सामन्यांसाठी बंदी घालण्यात यावी असे मत BCCI च्या प्रशासकीय समितीचे CoA अध्यक्ष विनोद राय यांनी केले आहे , तर या समितीतील महिला सदस्या डायना एडलजी यांनी मात्र हे प्रकरण BCCI च्या कायदे समितीकडे वर्ग करण्याचे मत व्यक्त केले आहे .


दीपिका पदुकोण , शाहिद कपूर आणि रणवीर सिंग यांचा ‘पद्मावत’ सिनेमा २४ जानेवारीला प्रदर्शित होत आहे . ‘पद्मावत’ सिनेमासोबत अक्षय कुमारचा ‘पॅडमॅन’ सिनेमाही प्रदर्शित होणार होता . मात्र अक्षयने सिनेमाच्या प्रदर्शनाची तारीख बदलून ९ फेब्रुवारी केली . तुम्हाला वाटत असेल की जानेवारीमध्ये प्रदर्शित होणारा ‘पद्मावत’ हा शेवटचा सिनेमा असेल . पण तसे नाही २६ जानेवारीला राम गोपाल वर्माचा च्या शेवटच्या ‘गॉड , सेक्स अॅण्ड ट्रूथ’ सिनेमा प्रदर्शित होणार आहे . रामूने नुकतेच या संदर्भात एक ट्विट केले आहे . या ट्विटमध्ये त्याने दीपिकाची तुलना पॉर्न अभिनेत्री मियाशी केली . जी सर्वोत्तम महिला असेल तिच जिंकेल असे त्याने ट्विटमध्ये म्हटले . ‘दीपिकाच्या पद्मावतसोबत माझा ‘गॉड , सेक्स अॅण्ड ट्रूथ’ सिनेमा २६ जानेवारीला प्रदर्शित होत आहे . मिया मलकोवा आणि दीपिका पदुकोणमध्ये जी सर्वोत्कृष्ट असेल ती जिंकेल . # गॉडसेक्सट्रुथ’ रामूच्या या ट्विटनंतर तो सोशल मीडियावर ट्रोल होऊ लागला . अनेकांनी या ट्विटवर आक्षेप घेतला . एका युझरने म्हटले की , ‘दीपिका आणि मियाची तुलना करुन तुम्ही ही लढाई सुरू होण्याआधीच जिंकलात . ’ तर दुसऱ्या युझरने लिहिले की , ‘वादग्रस्त सिनेमाच्या विरोधात वादग्रस्त सुख . ’ संजय लीला भन्साळी दिग्दर्शित ‘पद्मावत’ सिनेमाचीच चर्चा सध्या सगळीकडे होताना दिसत आहे . हा सिनेमा कोणत्याही विघ्नांशिवाय प्रदर्शित होईल का असाच प्रश्न आता अनेकांना पडला आहे . ‘पद्मावत’ सिनेमाच्या प्रदर्शनाची तारीख जसजशी जवळ येत आहे तसा राजपूत करणी सेनेचा विरोधही वाढताना दिसत आहे .


पहिल्या डावात श्रीलंकेच्या फलंदाजीला लवकर गुंडळण्यात भारतीय गोलंदाजांना यश आलं , तरीही दुसऱ्या डावात मात्र भारतीय फलंदाजांना चांगलीच झुंज द्यावी लागली . कुशल मेंडीस आणि दिमुथ करुणरत्ने यांनी दुसऱ्या विकेटसाठी १९१ धावांची भागीदारी केली आणि सामन्यात लंकेचं आव्हान कायम ठेवलं . रविचंद्रन अश्विनने पहिल्या डावात ५ विकेट घेतल्या . ५ किंवा ५ पेक्षा जास्त बळी घेण्याची अश्विनची ही २६ वी वेळ ठरली . या बाबतीत अश्विनने भारताच्या हरभजन सिंहला मागे टाकलंय . आजच्या दिवसात कोलंबोच्या मैदानात १० विक्रमांची नोंद करण्यात आली . ० – ५० पेक्षा कमी कसोटींमध्ये २ हजार धावा आणि २०० कसोटी बळी घेण्याचा विक्रम रविचंद्रन अश्विनच्या नावे , आतापर्यंत कोणताही खेळाडूला हा विक्रम साधता आलेला नाहीये . याआधी सर रिचर्ड हेडली यांनी ५४ कसोटींमध्ये हा विक्रम केला होता . मात्र अश्विनने ५१ कसोटींमध्ये हा विक्रम आपल्या नावे केला आहे . १ – पहिल्या डावात श्रीलंका ४३९ धावांनी पिछाडीवर होती , लंकेच्या इतिहासातली आतापर्यंतची ही सर्वात मोठी पिछाडी ठरली आहे . २ – सर्वात जलद १५० बळी घेणारा रविंद्र जाडेजा दुसरा भारतीय गोलंदाज ठरला . याआधी रविचंद्रन अश्विनच्या नावे हा विक्रम आहे . जाडेजा या सामन्यात सर्वात जलद १५० बळी घेणारा डावखुरा गोलंदाजही ठरला आहे . ३ – श्रीलंकेत पाहुण्या संघाने उभारलेली ही सर्वाधीक तिसरी धावसंख्या आहे . याआधी भारतानेच २००९ साली गॉल कसोटीत ७०७ धावांचा डोंगर उभा केला होता . ३ – पहिल्या डावात भारताची ही तिसरी सर्वात मोठी आघाडी ठरली . याआधी २००७ साली ढाका कसोटीत बांगलादेशविरुद्ध पहिल्या डावात भारताला ४९२ धावांची आघाडी मिळाली होती . ६ – घरच्या मैदानाबाहेर भारताच्या सहा फलंदाजांनी ५० पेक्षा जास्त धावा काढण्याची ही दुसरी वेळ ठरली . ९ – कुशल मेंडीस श्रीलंकेकडून फॉलोऑन स्विकारल्यानंतर शतक ठोकणारा नववा फलंदाज ठरला . याव्यतिरीक्त मेंडीस भारताने फॉलोऑन दिल्यानंतर शतक ठोकणारा १५ वा फलंदाज ठरलाय . २६ – ५ किंवा ५ पेक्षा जास्त बळी घेण्याची रविचंद्रन अश्विनची ही २६ वी वेळ . याआधी हा विक्रम हरभजन सिंहच्या नावावर होता . त्याने २५ वेळा ही किमया साधली आहे . या यादीत अनिल कुंबळे पहिल्या क्रमांकावर आहे , त्याने ३५ वेळा ही किमया साधली आहे . ८१ – २४ कसोटी सामन्यांनंतर मोहम्मद शमीने घेतलेल्या विकेट , असा विक्रम करणारा तो तिसरा भारतीय जलदगती गोलंदाज ठरलाय . १९१ – फॉलोऑन स्विकारल्यानंतर कुशल मेंडीस आणि दिमुथ करुणरत्ने यांच्यात १९१ धावांची भागीदारी ही सर्वात मोठी भागीदारी ठरली .


मुंबई : संघाचे 38 पैकी 22 गुण एकट्याने मिळवणाऱ्या पवन शेरावतच्या तुफानी चढायांमुळे बंगळूरने गुजरातचा 38 - 33 असा पराभव करून प्रो - कबड्डीच्या सहाव्या मोसमाचे अजिंक्यपद मिळवले . गुजरातला सलग दुसऱ्यांदा उपविजेतेपदावर समाधान मानावे लागले . गतवर्षी विजेत्या पाटणाचा प्रदीप नरवाल गुजरातला भारी पडला होता . यावेळी पवनचा वेग गुजरातचे आव्हान धुळीस मिळवणारा ठरला . मध्यांतराची 9 - 16 पिछाडी , त्यानंतर 16 - 21 अशी पीछेहाट असताना पवनचे तुफान धडकले . त्याने प्रत्येक चढायांमध्ये गुण मिळवण्यास सुरुवात केली आणि बघता बघता सामन्याला कलाटणी मिळाली . बंगळूरचा हुकमी खेळाडू रोहित कुमार अवघा एकच गुण मिळवू शकला , तरी एकटा खेळाडू अख्ख्या गुजरातवर भारी ठरू शकतो , हेच या अंतिम सामन्याचे चित्र होते . या स्पर्धेत पवनने सर्वाधिक 260 गुणांची कमाई केली . तोच स्पर्धेचा हिरो ठरला . पुण्यातील टप्प्यात " सकाळ ' बंगळूर बुल्सचे मीडिया पार्टनर होते . गुजरातचा हुकमी चढाईपटू सचिन तन्वरची पकड करून बंगळूरने यशस्वी सुरुवात केली खरी , परंतु त्यांचा कॅप्टन कूल रोहित कुमार तिसऱ्या निर्णायक चढाईत बाद झाला आणि तेथेच त्याची लय हरपली . त्यामुळे चढायांची सर्वच जबाबदारी पवनवर आली . सलग चढाया करताना पवन आपली जबाबदारी पार पाडत होता ; परंतु दोन वेळा तोही बाद झाला . तेव्हा बंगळूरचे आक्रमण निष्प्रभ झाले . त्यावेळी बंगळूर बचावाने सचिनला रोखून धरले . त्याच वेळी त्यांचा प्रबंजन गुण मिळवत होता . त्यामुळे सामन्याचा गुणफलक बरोबरीत पुढे जात होता . बंगळूरकडे एकच खेळाडू शिल्लक राहिला . त्यावेळी बदली खेळाडू काशिलिंग अडकेने बोनस आणि एक गुण मिळवला ; परंतु त्यांच्यावर लोण पडलाच . पूर्वार्धात नऊ चढायांत एकही गुण न मिळवलेला रोहित कुमार उत्तरार्धात लगेचच बाद झाला . पवनचीही पकड झाली . त्यामुळे बंगळूर 12 - 19 असे पिछाडीवर पडले . सामना हातून निसटल्याची जाणीव होऊ लागताच बंगळूरने वेग वाढवला . रोहित अपयशी होत असल्याने पवनने चढायांची सर्व जबाबदारी स्वीकारली . पिछाडी कमी करत नेली आणि एकाच चढाईत दोनदा दोन दोन गुण मिळवले . गुजरातवर लोण दिला आणि संघाला 23 - 22 अशी आघाडी मिळवून दिली आणि त्यानंतर बंगळूरने जेतेपदाकडे झेप घेण्यास सुरुवात केली .


नवी दिल्ली / गोल्ड कोस्ट - भारतीय बॉक्सिंग पथकाकडे सीरिंज असल्यामुळे संघावरील कारवाईचे सावट कायम आहे . ऑस्ट्रेलियातून आलेल्या वृत्तानुसार मंगळवारी सकाळी त्रिसदस्यीय समितीचा निर्णय भारतीय बॉक्सरचे भवितव्य निश्चित करेल ; मात्र भारतीय पथकातील कोणीही उत्तेजकांचा वापर केला नसल्याचा दिलेला निर्वाळा हीच भारतीयांसाठी समाधानाची बाब आहे . राष्ट्रकुल क्रीडानगरीत सीरिंज सापडल्याप्रकरणाची चौकशी सुरू असल्याचे राष्ट्रकुल क्रीडा महासंघाचे ( सीजीएफ ) सीईओ डेव्हिड ग्रेवेमबर्ग यांनी सांगितले ; पण त्यांनी भारताचे नाव घेतले नाही . त्या देशाच्या संघटनेच्या पदाधिकाऱ्यांना वैद्यकीय आयोगासमोर उपस्थित राहण्यासाठी समन्स बजावण्यात आले आहे , असेही सांगण्यात आले . राष्ट्रकुल वैद्यकीय आयोगाने भारतीयांकडून उत्तेजकांचा वापर झाला नसल्याचे स्पष्ट करण्यात आले ; पण त्याचवेळी नो सीरिंज पॉलिसीचा भंग झाला आहे , याकडे लक्ष वेधण्यात आले . भारतीयांकडून झालेल्या नियमभंगाबाबत ‘सीजीएफ’ कोर्टसमोर मंगळवारी स्थानिक वेळेनुसार सकाळी १० वाजता ( भारतीय वेळेनुसार पहाटे ५ . ३० ) सुनावणी होईल . संयोजकांनी अजूनही या संदर्भात भारताचे नाव घेतलेले नाही . फेडरेशन कोर्ट सुनावणीनंतरच सर्व काही सांगण्यात येणार असल्याचे संयोजकांनी सांगितले . नो सीरिंज पॉलिसीनुसार क्रीडापटूस गरज असेल , तरच इंजेक्शन देण्याची परवानगी दिली जाते ; मात्र त्या वेळी वैद्यकीय समितीची परवानगी आवश्यक आहे ; तसेच या समितीतील पदाधिकाऱ्यांच्या समोरच हे इंजेक्शन देणे बंधनकारक आहे . याचाच भंग भारतीयांकडून झाल्यामुळे त्यांच्यावर कठोर कारवाईचे संकेत मिळत आहेत . सुरवातीस सीरिंज आम्हाला सापडली रस्त्यावर सापडलेली सीरिंज कोणाचीही असू शकते वैद्यकीय पथकास सीरिंज दिल्यावर त्यांनी त्या नष्टही केल्या होत्या आम्ही एका दक्ष पदाधिकाऱ्याचे काम केले होते आत्ता आजारी बॉक्सरला इंजेक्शन दिले बॉक्सरला व्हिटॅमिनचे इंजेक्शन सर्व बॉक्सरची चाचणी झाली


बेथानी मॅटेक सँड्सकडून धक्का ; व्हिनस व स्टोसूर तिसऱ्या फेरीत चाकू हल्ल्यात जबर जखमी होऊनही पाच महिन्यांच्या अथक मेहनतीनंतर टेनिस कोर्टवर दमदार पुनरागमन करणाऱ्या पेट्रा क्वितोव्हाचे फ्रेंच खुल्या टेनिस स्पधेतील आव्हान दुसऱ्या फेरीत संपुष्टात आले . दुसरीकडे आपण अजूनही अव्वल दर्जाचा खेळ करू शकतो याचा प्रत्यय घडवित व्हिनस विल्यम्स व समंथा स्टोसूर या प्रौढ खेळाडूंनी तिसऱ्या फेरीकडे वाटचाल केली . पुरुष एकेरीत ज्यो विल्फ्रेड त्सोंगाला पराभवास सामोरे जावे लागले . भारताच्या सानिया मिर्झाला महिलांच्या दुहेरीत पराभूत व्हावे लागले , तर रोहन बोपण्णा याने पुरुष दुहेरीत आगेकूच राखली . अमेरिकेच्या व्हिनसने जपानच्या कुरुमी नाराचा अवघ्या दीड तासात ६ - ३ , ६ - १ असा धुव्वा उडविला . ताकदवान फटके व वेगवान सव्र्हिस असा चतुरस्र खेळ करीत तिने हा सामना सहज घेतला . ऑस्ट्रेलियाच्या स्टोसूरने बेल्जियमच्या कर्स्टन फ्लिपकेन्स हिला ६ - २ , ७ - ६ ( ८ - ६ ) असे संघर्षपूर्ण लढतीत पराभूत केले . तेरावी मानांकित क्वितोव्हाला दुसऱ्या फेरीतच पराभवाचा धक्का बसला . अमेरिकन खेळाडू बेथानी मॅटेक सँड्सने तिचा ७ - ६ ( ७ - ५ ) , ७ - ६ ( ७ - ५ ) असा पराभव केला . अटीतटीने झालेल्या या लढतीत दोन्ही खेळाडूंनी फोरहँडचे ताकदवान फटके व अचूक सव्र्हिस असा खेळ केला . टायब्रेकरमध्येही रंगत पाहायला मिळाली . त्यामध्ये बेथानीने सव्र्हिसब्रेक मिळविण्यात यश मिळविले . ब्रेकच्या आधारेच तिला विजय मिळविता आला . गतविजेत्या गर्बिन मुगुरुझाने पहिला सेट गमावल्यानंतर बहारदार खेळ करीत इस्तोनियाच्या अॅनेटी कोन्तावेटचा पराभव केला . चुरशीने झालेला हा सामना तिने ६ - ७ ( ४ - ७ ) , ६ - ४ , ६ - २ असा जिंकला . घरच्या मैदानावर खेळताना त्सोंगाकडून चांगल्या कामगिरीची अपेक्षा होती . मात्र अर्जेन्टिनाच्या रेन्झो ऑलिवोने त्याचा ७ - ५ , ६ - ४ , ६ - ७ ( ६ - ८७ ) , ६ - ४ असा पराभव केला . स्पर्धेतील युवा खेळाडूंचे आव्हान राखणाऱ्या डॉमिनिक थिमने सिमोनी बोलेल्ली या इटलिच्या खेळाडूवर ७ - ५ , ६ - १ , ६ - ३ अशी मात केली . बेल्जियमच्या डेव्हिड गॉफीनने युक्रेनच्या सर्जी स्टॅकोव्हस्कीला ६ - २ , ६ - ४ , ३ - ६ , ६ - ३ असे हरविले . सानिया मिर्झा पराभूत सानिया मिर्झाला महिलांच्या दुहेरीत पराभव स्वीकारावा लागला . दारिया गॅव्रिलोवा ( ऑस्ट्रेलिया ) व अनास्ताशिया पावलिऊचोन्का ( रशिया ) यांनी मिर्झा व तिची सहकारी यारोस्लावा श्वेदोवा यांना ७ - ६ ( ७ - ५ ) , १ - ६ , ६ - २ असे हरविले . बोपण्णाची विजयी वाटचाल बोपण्णा याने उरुग्वेच्या पाब्लो क्युवेस याच्या साथीत दुहेरीत आव्हान राखले . या जोडीने फ्रान्सच्या मथायस बुरुगोई व पॉल हेन्री मथियू यांचा ६ - १ , ६ - १ असा दणदणीत पराभव केला .


त्वचा सुंदर आणि नितळ असावी असे प्रत्येक स्त्रिला वाटत असते . मात्र दिवसभराची दगदग , धावपळ यांमुळे स्वतःकडेच लक्ष द्यायला वेळ होत नाही . यातही प्रदूषणामुळे त्वचेवर विपरीत परिणाम होऊन ती आणखी खराब होते . याशिवाय शारीरिक आणि मानसिक आरोग्याचा परिणाम त्वचेवर होतो . पोटसाफ नसेल किंवा उष्णतेसारख्या इतर काही तक्रारी असतील तर चेहऱ्यावर फोड आणि पुटकुळ्या येतात . याशिवाय मानसिक ताण असेल तर डोळ्यांखाली काळे डाग येणे , चेहरा ओढल्यासारखा दिसणे अशा समस्या उद्भवतात . अशावेळी नेमके काय करावे ते महिलांना समजत नाही . मग विनाकारण केमिकल्सचा मारा केला जातो . याऐवजी डाळीचे पीठ , मध , लिंबू यांसारख्या घरगुती गोष्टींचा वापर केल्यास त्वचा आणखी छान दिसते . मात्र घरच्या घरी काही सोपे उपाय केल्यास चेहरा नक्कीच पूर्वीसारखा नितळ दिसू शकतो . काय आहे हे उपाय जाणून घेऊया… लिंबू लिंबाच्या रसात रसाच्या प्रमाणाइतकेच पाणी मिसळा . कापसाचा बोळा यामध्ये बुडवून ते चेहऱ्याला लावा . मानेला आणि काखेतही लावा . चेहऱ्याची त्वचा स्वच्छ आणि सुंदर दिसण्यासाठी त्याचा उपयोग होतो . हे लोशन चेहरा सुकेपर्यंत तसेच राहू द्या . साधारणपणे २० मिनिटांनी ते वाळल्यावर गार पाण्याने चेहरा व्यवस्थित धुवा . यानंतर चेहऱ्याला एखादे मॉश्चरायझिंग क्रीम लावा . कारण लिंबामुळे चेहरा कोरडा होण्याची शक्यता असते . हा प्रयोग आठवड्यातून तीन वेळा करा . यानंतर तुमच्या त्वचेला एकप्रकारचा ग्लो येईल . लिंबामध्ये अल्फा हायड्रॉक्सी अॅसिड असल्याने त्याचा त्वचेवर चांगला परिणाम होतो . याशिवाय लिंबातील सायट्रीक अॅसिडमुळे चेहऱ्याचे ब्लीच होते . बटाटा बटाट्यामध्ये क जीवनसत्व असल्याने त्याचा त्वचेसाठी अतिशय उत्तम उपयोग होतो . याशिवाय बटाटा तुम्ही त्वचेवर थेट लावू शकता . त्यामुळे त्वचेला कोणतीही हानी पोहचत नाही . उन्हात फिरल्याने त्वचेवर काळा राप चढतो . हा काढायचा असल्यास त्याठिकाणी बटाट्याचा कीस चोळावा . चेहऱ्याशिवाय मान आणि हात याठिकाणी बटाटा लावल्याने येथील त्वचा गोरी होण्यास मदत होते . कीसल्यामुळे बटाट्यातून येणारा द्रव पदार्थ त्वचेसाठी उपयुक्त असतो . साधारणपणे २० मिनिटांनी गार पाण्याने चेहरा धुवून टाका . हळद हळद ही सौंदर्यासाठी पूर्वीपासून वापरण्यात येते . आयुर्वेदीक उपचारपद्धतींमध्ये हळद अतिशय महत्त्वाचा पदार्थ म्हणून ओळखली जाते . हळदीमुळे मेलालिनच्या निर्मिती होत असल्याने त्वचेसाठी ती उपयुक्त असते . आलिव्ह ऑईलमध्ये हळद टाकून त्याचे चांगले मिश्रण बनवून घ्या . हे मिश्रण चेहऱ्यावर तसेच शरीराचा जो भाग जास्त काळा असेल त्यावर लावा . हे मिश्रण साधारण २५ मिनिटे ते अर्धा तास ठेवा . त्यानंतर कोमट पाण्याने धुवून टाका . त्वचा नितळ आणि सुंदर दिसण्यास मदत होईल .


प्रो - कबड्डीच्या पाचव्या मोसमात चढाईत गुणांचे त्रिशतक झळकाविणारा प्रदीप नरवाल या सामन्यातही धडाधड गुण मिळवत गेला आणि गुरुवारी पाटणा पायरेट्स संघाने त्याच्या आणखी एका सुपर टेनच्या कामगिरीच्या जोरावर बंगाल वॉरियर्सचे आव्हान ४७ - ४४ असे परतवले . पाटणा पायरेट्स संघाने सलग तिसऱ्या वर्षी प्रो - कबड्डीच्या अंतिम फेरीत धडक मारली . गेली दोन वर्षे तेच विजेते आहेत . आता शनिवारी ( ता . २८ ) होणाऱ्या अंतिम फेरीत त्यांची गाठ गुजरात फॉर्च्युन सुपर जायंट्स संघाशी पडणार आहे . प्रदीपने चढाई करायची आणि गुण मिळवायचे असे साधे सोपे नियोजन आखत पाटणा पायरेट्स संघाने आज येथील जवाहरलाल नेहरू स्टेडियमच्या बंदिस्त सभागृहात झालेल्या सामन्यात अंतिम फेरीच्या मार्गातील अखेरचा अडथळा सहज पार केला . चढाईत गुणामागून गुण मिळविणाऱ्या प्रदीपने सामन्यात सर्वाधिक चढाया करत सर्वाधिक ( २३ ) गुण देखील मिळविले . त्याला रोखण्यात आलेले अपयश हेच बंगालच्या पराभवाचे मुख्य कारण ठरले . एलिमिनेटरच्या पहिल्या सामन्यात एकाच चढाईत सात , दुसऱ्या सामन्यात एकाच चढाईत चार गुण टिपणाऱ्या प्रदीपचा जणू बंगालच्या बचावपटूंनी धसकाच घेतला होता . याच दडपणाचा बंगालचे खेळाडू सामना करू शकले नाहीत . उत्तरार्धात बंगालच्या मनिंदरने अपेक्षित कामगिरी करताना संघाच्या आशा पल्लवित केल्या होत्या . त्याने १६ गुण मिळविले . पूर्वार्धात एक लोण बसल्यानंतर उत्तरार्धात बंगालला आणखी दोन लोण पत्करावे लागले तेव्हाच सामन्याचा निकाल स्पष्ट झाला होता . पाटणाने नंतर बदली खेळाडूंना संधी देत विजयाची औपचारिकता पार पाडली . सामना संपता संपता पाटणा संघावर दिलेला लोण ही त्यांच्यासाठी समाधानाची बाब ठरली . उत्तरार्धात चढायांमध्ये यश मिळवून बंगालने पूर्ण सामन्यात प्रदीपच्या यशानंतरही पाटणावर ( ३३ - २८ ) असे वर्चस्व राखले . पण , बचावात त्यांना सहन करावी लागलेली पिछाडीच त्यांच्या पराभवाचे मुख्य कारण ठरली . पाटणा संघाने नेहमीप्रमाणे आक्रमक सुरवात केली . त्यांनी पहिल्या तीन मिनिटांतच बंगालवर लोणला चढवला . त्यामुळे त्यांची सुरवातच दडपणाखाली झाली . त्या वेळी त्यांच्या नावावर फक्त एक गुण होता . त्यातच मनिंदर सिंग हा त्यांचा हुकमी चढाईपटू या सामन्यातही अपयशी ठरला . त्याला पूर्वार्धात केवळ तीन गुणांची कमाई करता आली होती . बंगालच्या बचावपटूंनाही प्रदीपला आवरता आले नाही . वर्चस्व राखण्याच्या दृष्टीने जणू प्रदीपच चढाया करणार असे पाटणाचे नियोजन पूर्वार्धात तरी होते . त्यांच्याकडून या सत्रात प्रदीप आणि मोनू गोयत या दोघांनीच चढाया केल्या . बंगालकडून या सत्रात दीपक नरवाल याला माफक यश मिळाले होते .


१३२ वर्षांत पहिल्यांदा ईपीएलचे जेतेपद ; सर्वाधिक ७७ गुणांसह टॉटनहमवर कुरघोडी ; चेल्सीच्या बरोबरीमुळे शिक्कामोर्तब जगात अशक्य असे काहीच नाही . . प्रबळ इच्छाशक्ती आणि अथक परिश्रमाच्या जोरावर अशक्यप्राय लक्ष्यही गाठता येते . . याचा प्रत्यय लिस्टर सिटी क्लबने दाखवून दिला . इंग्लिश प्रीमिअर लीग ( ईपीएल ) फुटबॉल स्पध्रेच्या २०१४ - १५च्या हंगामात स्पध्रेतून हद्दपार होण्याची नामुश्की टाळण्यासाठी झटणारा हा क्लब २०१५ - १६ हंगामाचा जेता ठरेल , असे कुणालाही वाटले नव्हते . मात्र , प्रचंड मेहनत आणि जेतेपदाचा निर्धार मनाशी पक्का करून मैदानात उतरलेल्या लिस्टर क्लबने ईपीएलच्या जेतेपदावर शिक्कामोर्तब केले . लिस्टर आणि टॉटनहम हॉटस्पर यांच्यात जेतेपदासाठी रंगलेली चुरस चेल्सीने मंगळवारी संपुष्टात आणली . १३२ वर्षांत लिस्टर सिटीने पहिल्यांदा ईपीएलच्या जेतेपदाचा मान पटकावला . चेल्सी आणि टॉटनहम यांच्यातील लढतीकडे साऱ्यांच्याच नजरा खिळल्या होत्या . जेतेपदाच्या शर्यतीत असलेल्या टॉटनहमने विजय मिळवला असता , तर लिस्टरला जेतेपदासाठी आणखी प्रतीक्षा करावी लागली असती . त्यामुळे लिस्टरचे खेळाडू आणि चाहते या लढतीकडे डोळे लावून बसले होते . सामन्याच्या ८०व्या मिनिटापर्यंत २ - १ अशा आघाडीवर असलेल्या टॉटनहमला ईडन हजार्डने जबरदस्त धक्का दिला . हजार्डच्या निर्णायक गोलने चेल्सीने ही लढत २ - २ अशी बरोबरीत रोखून लिस्टरचा जेतेपदावरील दावा मजबूत केला . लिस्टरने ३६ सामन्यांनंतर ७७ गुणांची कमाई केली आहे आणि टॉटनहमच्या खात्यात ७० गुणच आहेत . या निकालानंतर प्रमुख खेळाडू जेमी व्हर्डीच्या घरी जमलेल्या लिस्टरच्या खेळाडूंनी ‘चॅम्पियन्स ! चॅम्पियन्स ! ओले . ओले . ओले’ हे विजयी गाणे गात आनंद साजरा केला . व्हर्डीच्या घराबाहेरही लिस्टरच्या चाहत्यांनी गर्दी केली होती . ‘‘आम्ही जेतेपद पटकावले यावर कुणाचाही विश्वास बसत नाही , परंतु आम्ही हे करून दाखवले . या जेतेपदाचे आम्हीच हकदार होतो , ’’ अशी प्रतिक्रिया लिस्टरचा कर्णधार वेस मॉर्गन याने दिली . दोन वर्षांपूर्वी व्हर्डी आणि संघातील बहुतेक सहकारी यांच्यावर ईपीएलमधून हद्दपार होण्याची नामुश्की ओढावली होती , परंतु त्यांनी अखेरच्या लढतीत सांघिक खेळ करून ही नाचक्की टाळली . मॉर्गन म्हणाला , ‘‘गेल्या हंगामात चाहत्यांनी आमचा खेळ पाहिला होता . आम्ही हद्दपार व्हावे असे प्रत्येकाला वाटत होते , परंतु आम्ही संघर्ष केला आणि लोकांना चुकीचे ठरवले . यंदाच्या हंगामात हळूहळू जेतेपदाचा पाया रचला , परंतु आम्ही जेतेपद पटकावू असे कुणालाही वाटले नसावे . ’’ प्रसारमाध्यमांची कौतुकाची थाप ‘झिरो टू हिरो’ , लिस्टर सिटी क्लबच्या ईपीएल जेतेपदानंतर इंग्लंडमधील प्रसारमाध्यमांनी केलेले हे वर्णन . गत हंगामात स्पध्रेतून हद्दपार होण्याच्या स्थितीत असलेल्या लिस्टरने जिद्दीने खेळ करून यंदाच्या हंगामाचे अजिंक्यपद पटकावले . त्यांची ही कामगिरी सर्वाना थक्क करणारी आहे . मेट्रो या वृत्तपत्राच्या पहिल्या पानावर ‘ईपीएलच्या इतिहासातील सर्वोत्तम विजय’ अशा मथळ्याखाली लिस्टरचे कौतुक केले आहे . ‘‘कोणत्याही खेळात याहून असंभाव्य विजय असूच शकत नाही , ’’ असा उल्लेख ‘इकॉनॉमिक’ मॅगझीनने केला आहे . ‘लिस्टर सिटी ; इंग्लंडचा राजा’ असा मथळा ‘गार्डियन’ या वृत्तपत्राने दिला आहे . नृत्य , विजयी गाण्याने धरलेला ताल आणि निळ्या रंगांच्या जर्सीने न्याहून निघालेला परिसर . . सोमवारची मध्यरात्र ही लिस्टर सिटीच्या चाहत्यांची विजयी आनंद साजरा करण्याची होती . लिस्टर शहरातील किंग पॉवर स्टेडियमबाहेर हजारोंच्या संख्येने लिस्टर क्लबचे चाहते जमले होते . कोणी नृत्य करत होते तर कोणी विजयी गाणी गात होते . १३२ वर्षांची जेतेपदाची प्रतीक्षा त्या मध्यरात्री संपली होती , त्याचाच तो जल्लोष होता . स्टेडियमबाहेरील परिसर निळ्या रंगात रंगला होता .


ऑस्ट्रेलियाविरुद्धचा चौथा कसोटी सामना पावसाच्या सततच्या व्यत्ययामुळे अनिर्णित राहिला . पण भारताने कसोटी मालिका मात्र २ - १ने जिंकली . भारताला स्वातंत्र्य मिलाळाल्यापासून प्रथमच टीम इंडियाने ऑस्ट्रेलियाच्या भूमीत कसोटी मालिका जिंकण्याचा भीमपराक्रम केला . या मालिकेत चेतेश्वर पुजारा याने ४ सामन्यात ३ शतके ठोकली . शेवटच्या सामन्यात तर त्याने १९३ धावांची खेळी केली . त्यामुळे या मालिका विजयानंतर पुजारावर स्तुतिसुमनांचा वर्षाव सुरु आहे . त्यातच मास्टर ब्लास्टर सचिन तेंडुलकर याने ऑस्ट्रेलियातील ऐतिहासिक विजयाचा शिल्पकार पुजाराच असल्याचे म्हंटले आहे . एका कार्यक्रमात तो बोलत होता . भारताच्या या ऐतिहासिक विजयाबाबत महत्वाचा घटक कोणता ? असा प्रश्न सचिनला विचारण्यात आला होता . तेव्हा सचिन म्हणाला की संघातील सर्वच क्रिकेटपटूंनी झकास कामगिरी केली आहे . त्यामुळे कोणा एकाचे असे नाव घेणे शक्य नाही . पण तरीही सांगायचे झाले , तर या विजयाचा शिल्पकार चेतेश्वर पुजाराच आहे . त्याच्या खेळीच्या शैलीवर प्रचंड टीका करण्यात आली . त्याने शतकी खेळी करूनही सामना पराभूत झाल्यास त्याला जबाबदार ठरवण्यापर्यंत काही क्रिकेटपटूंची मजल गेली . पण अखेर त्यानेच मालिका जिंकवून दिली आणि मालिकावीराचा किताब पटकावला , असे तो म्हणाला . मला पुजाराचे कौतुक करताना गोलंदाजांना अजिबात कमी लेखायचे नाही . वेगवान आणि फिरकी गोलंदाजांनी अतिशय चांगली कामाघीरी केली . त्यामुळे भारताला ऑस्ट्रेलियन फलंदाजीवर लगाम लावता आला . त्यामुळे विजयाचे श्रेय त्यांनाही द्यायला हवे , असे तो म्हणाला . दरम्यान , भारतीय संघ हा ऑस्ट्रेलियाच्या भूमीत यजमानांना कसोटी मालिकेत पराभूत करणारा केवळ पाचवा पाहुणा संघ ठरला . ऑस्ट्रेलियाच्या संघाला त्यांच्याच भीमावर लोळवणे हे अवघड आहे . या आधी इंग्लंड , विंडीज , न्यूझीलंड आणि दक्षिण आफ्रिका या केवळ ४ संघांनी कांगारूंना त्यांच्याच भूमीत कसोटी मालिकेत धूळ चारली होती . अशा या खास यादीत टीम इंडियाचे नावही सामील झाले .


भारताचा पहिल्या डावात १८९ धावांत खुर्दा ; ऑस्ट्रेलिया बिनबाद ४० धावा नाणेफेक जिंकून प्रथम फलंदाजी म्हणजे अर्धी मोहीम फत्ते हे समीकरण क्रिकेट वर्तुळात प्रसिद्ध आहे . पुण्यात फिरकीच्या चक्रव्यूहात धारातीर्थी पडलेल्या भारतीय संघाने बंगळूरुत पारंपरिक रणनीतीला मान देत नाणेफेक जिंकून फलंदाजीचा निर्णय घेतला . मात्र भारतीय संघाच्या प्रत्येक डावपेचाला प्रत्युत्तर देणाऱ्या ऑस्ट्रेलियाच्या संघाने पहिल्याच दिवशी नॅथन लियॉन हे फिरकीचे अस्त्र परजले . लियॉनची जादुई फिरकी आणि भारतीय फलंदाजांनी खेळलेले आत्मघातकी फटके यामुळे सलामीच्या दिवशीच यजमान संघाचा १८९ धावांत खुर्दा उडाला . पहिल्या दिवसअखेर ऑस्ट्रेलियाने बिनबाद ४० धावांची मजल मारत सावध सुरुवात केली आहे . नाणेफेकीच्या वेळी विराट कोहलीने संघातील दोन बदलांची कल्पना दिली . सामन्याच्या पूर्वसंध्येला केवळ हार्दिक पंडय़ा दुखापतीमुळे संघनिवडीसाठी उपलब्ध असणार नाही सांगणाऱ्या कोहलीने २४ तासाच्या आतच भरवशाचा सलामीवीर मुरली विजय खांद्याच्या दुखापतीमुळे खेळणार नसल्याचे स्पष्ट केले . मुरली विजयच्या जागी अनुभवी अभिनव मुकुंदला संघात समाविष्ट करण्यात आले . पाच गोलंदाजांनिशी आक्रमण हे कोहलीच्या नेतृत्वशैलीचे नेहमीच गुणवैशिष्टय़ राहिले आहे . मात्र बॉर्डर - गावस्कर मालिकेत ० - १ पिछाडीवर पडलेल्या भारतीय संघाने जयंत यादव या फिरकीपटूला वगळून करुण नायर या अतिरिक्त फलंदाजाला संघात समाविष्ट केले . २०११ नंतर भारतीय संघाबाहेर फेकला गेलेल्या मुकुंदचे पुनरागमन यशस्वी ठरले नाही . ८ चेंडू खेळल्यानंतर स्टार्कच्या फसव्या फुलटॉस यॉर्करवर मुकुंद पायचीत झाला . त्याला भोपळाही फोडता आला नाही . चेतेश्वर पुजारा आणि लोकेश राहुल यांनी ६१ धावांची भागीदारी करत डाव सावरला . उपाहाराला अवघे काही चेंडू बाकी असताना फिरकीपटू नॅथन लियॉनने पुजाराला पायचीत केले . ६६ चेंडूत १७ धावांसाठी पुजाराला संघर्ष करावा लागला . फलंदाजांसाठी पोषक असे वर्णन करण्यात आलेल्या खेळपट्टीवर ऑस्ट्रेलियाच्या फिरकीपटूंनी भारतीय फलंदाजांना मोकळेपणाने खेळू दिले नाही . विश्रांतीनंतर लगेचच लियॉनच्या ऑफब्रेक चेंडूवर कोहलीने फटका न खेळण्याचा निर्णय घेतला . टप्पा पडल्यानंतर चेंडू थेट यष्टय़ांच्या दिशेने जात असल्याने पंचांनी कोहलीला बाद ठरवले . राहुलशी सल्लामसलत केल्यानंतर कोहलीने तिसऱ्या पंचांकडे दाद मागितली . मात्र चेंडूची दिशा यष्टय़ांचा वेध घेणार असल्याचेच स्पष्ट झाल्याने कोहली तंबूत परतला . त्याने १२ धावा केल्या . याआधीच्या चार कसोटी मालिकांमध्ये चार द्विशतके झळकावण्याचा विक्रम नावावर असणारा कोहली माघारी परतल्याने भारतीय संघ अडचणीत सापडला . एका बाजूने सहकारी बाद होत असतानाही राहुलने एकेरी दुहेरी धावा आणि चौकार यांची सांगड घातली . मात्र मिचेल स्टार्क आणि जोश हेझलवूड यांनी सातत्याने सतावले . त्रिशतकवीर करुण नायरऐवजी संघात कायम राखण्यात आलेल्या अजिंक्य रहाणेवर मोठी जबाबदारी होती . मात्र लियॉनच्या खाली राहलेल्या चेंडूवर पुढे जाऊन मोठा फटका मारण्याच्या नादात तो यष्टीचीत झाला . ऑस्ट्रेलियाचा यष्टीरक्षक चेंडू यष्टीला लावताना गोंधळला मात्र तरीही रहाणे क्रीझमध्ये परतू शकला नाही . विदेशी खेळपट्टय़ांवर अधिकारवाणीने फलंदाजी करणारा अजिंक्य घरच्या खेळपट्टय़ांवर मात्र लौकिकाला साजेसा खेळ करू शकत नसल्याचे यानिमित्ताने सिद्ध झाले . संघातील अतिरिक्त फलंदाज करुण नायरने चांगली सुरुवात केली . स्टीव्हन ओ कफीच्या फसव्या चेंडूवर करुण यष्टीचीत झाला . त्याने २६ धावा केल्या . फिरकीच्या बरोबरीने संयमी खेळी करणारा रविचंद्रन अश्विन या सामन्यातही फलंदाज म्हणून चमक दाखवू शकला नाही . लियॉनच्या गोलंदाजीवर वॉर्नरच्या हाती सोपा झेल देऊन तो बाद झाला . त्याने ७ धावा केल्या . लियॉनचा चेंडू बॅकफूटवर जाऊन खेळण्याचा साहाचा प्रयत्न अंगलट आला आणि स्लिपमध्ये स्टीव्हन स्मिथने झेल टिपला . आक्रमक फटकेबाजीसाठी प्रसिद्ध रवींद्र जडेजालाही लियॉनने स्मिथकडे झेल देण्यास भाग पाडले . त्याने फक्त ३ धावा केल्या . एका बाजूने नियमित अंतरात सहकारी बाद होत असतानाही राहुलने नेटाने फलंदाजी करत धावफलक हलता ठेवला . यामुळेच भारतीय संघाला दीडशेचा टप्पा ओलांडता आला . धावा वाढवण्याच्या नादात राहुल बाद झाला . त्याने ९ चौकारांसह ९० धावांची संयमी खेळी केली . राहुलपाठोपाठ इशांत शर्माला बाद करत लियॉनने डावात ८ बळी घेण्याची किमया केली . भारताचा पहिला डाव अवघ्या १८९ धावांतच आटोपला . लियॉनच्या धर्तीवर रविचंद्रन अश्विन आणि रवींद्र जडेजा आक्रमणाची सुरुवात करतील अशी अपेक्षा होती . मात्र कोहलीने वेगवान गोलंदाज इशांत शर्मा आणि उमेश यादव यांच्यावर विश्वास ठेवला . हे दोघे विकेट मिळवण्यात अपयशी ठरल्यावर कोहलीने अश्विनला गोलंदाजी दिली . मात्र तोही वॉर्नर आणि रेनशॉ जोडी फोडू शकला नाही . आततायी आक्रमणापेक्षा वाईट चेंडूवर प्रहार करण्याचे धोरण अवलंबल्याने ऑस्ट्रेलियाने पहिल्या दिवसअखेर एकही विकेट न गमावता ४० धावा केल्या . वॉर्नर २३ तर रेनशॉ १५ धावांवर खेळत आहेत . ऑस्ट्रेलियाचा संघ अजूनही १४९ धावांनी पिछाडीवर आहे . धावफलक गोलंदाजी गोलंदाजी


एअरटेलला टक्कर देण्यासाठी व्होडाफोनने एक नवा प्लॅन सादर केला आहे . कॉल करण्याचं प्रमाण जास्त असणाऱ्या ग्राहकांचा विचार करुन व्होडाफोनने व्होडाफोनने हा नवा प्लॅन आणला आहे . 597 रुपयांच्या या प्लॅनमध्ये 168 दिवसांची व्हॅलिडिटी असणार आहे . मात्र , केवळ फिचर फोन वापरणाऱ्यांसाठीच 168 दिवसांची व्हॅलिडिटी असेल , तर इतर स्मार्टफोन युजर्ससाठी 112 दिवसांची व्हॅलिडिटी असेल . या प्लॅनमध्ये युजरला अमर्यादित लोकल , एसटीडी आणि रोमिंग कॉल्स करता येणार आहेत . मात्र कॉल करताना युजर दर दिवशी 250 मिनिट आणि दर आठवड्याला 1000 मिनिट कॉलिंग करु शकतात . याशिवाय युजरला डेटाचा वापरही करता येणार आहे . 10GB 4G आणि 3G डेटा युजरला वापरता येईल . सर्वप्रथम एअरटेलने 597 रुपयांचा प्लॅन आणला होता . एअरटेलच्या या प्लॅनची व्हॅलिडिटीही 112 दिवसांची असून फिचर फोन वापरणाऱ्यांसाठी 168 दिवसांची व्हॅलिडिटी आहे . मात्र , एअरटेलच्या या प्लॅनमध्ये व्हॉइस कॉलिंगसाठी कोणतीही मर्यादा ठेवण्यात आलेली नाही .


गेल्यावर्षी ‘सैराट’ चित्रपट आल्यानंतर आर्ची , परश्या , लंगड्या , सल्या , प्रिन्स यांची क्रेझ सर्वांमध्येच पाहायला मिळाली . लोकांवर या कलाकार मंडळीची इतकी झिंग चढली की ‘सैराट’मधली दृश्य हुबेहुब करून त्याचे व्हिडिओ सोशल मीडियावर व्हायरल करण्यात आले . त्याचप्रमाणे या पात्रांवरचे काही विनोदही सोशल मीडियावर व्हायरल झाले होते . या चित्रपटामुळे ‘मेहुणा’ या शब्दाची जणू काही दहशतच निर्माण झाली होती . ‘मेहुण्याला कधीही घरी बोलावू नका… . काय माहिती कधी तुमचा गेम करेल… . ’ अशा प्रकारचे अनेक विनोद व्हायरल झाले होते . असा हा दहशत निर्माण करणारा मेहुणा साकारला होता सूरज पवार याने . ‘पिस्तुल्या’मधल्या या हिरोनं ‘सैराट’मध्ये खलनायकाच्या भूमिकेतही एक वेगळी छाप पाडली . ‘पिस्तुल्या’मध्ये पारधी समाजातील मुलगा , ‘फँड्री’तील जब्याचा दोस्त आणि ‘सैराट’मधील आर्चीचा भाऊ भूमिकेनंतर आजच्या घडीला सूरजचे एका शब्दात वर्णन करायचं तर नागराज मंजुळेचा तो ‘नागमणी’च आहे . वाचा : # SairatMania : हॅलो… तानाजी आहे का ? वयाच्या केवळ १५व्या वर्षी या मुलानं खलनायक साकारला . प्रेक्षक हिरोची जितकी प्रशंसा करतात त्याच्या दुप्पट खलनायकाचा राग राग करतात . या सगळ्यात ते एक गोष्ट विसरून जातात की खलनायक हे केवळ एक पात्र असतं . वैयक्तिक आयुष्यात ती व्यक्ती तशी नसते . असाच एक अनुभव एकदा सूरजला आला . त्याबद्दल ‘लोकसत्ता ऑनलाइन’ला तो म्हणाला , ‘सैराट’ चित्रपटानंतर सल्या आणि बाळ्यासोबत मी कुरुंदवाडीच्या हॉटेलमध्ये जेवायला गेलो होतो . यावेळी मला पाहताच एका व्यक्तीने शिव्या द्यायला सुरूवात केली . आर्ची - परश्याला का मारलंस असं विचारायला लागला . यावर मी काहीही न बोलता शांतपणे गाडीत जाऊन बसलो . ’ वाचा : # SairatMania : . . म्हणून अरबाजवर आली रडण्याची वेळ ! अल्पवयात हिरो ते खलनायकाचा प्रवास करणाऱ्या सूरजला खरं प्रकाशमय करण्याचं सारं श्रेय तसं नागराजच . नागराजच्या आतापर्यंतच्या सर्व चित्रपटात स्थान मिळवलेल्या प्रिन्स अर्थात सूरजसाठी नागराज म्हणजेच आई - बाबा . सूरजला आई - वडील नाहीत . ‘पिस्तुल्या’ केल्यावर जवळपास ९ - १० वर्षांचा असल्यापासून तो नागराजच्या कुटुंबासोबत राहतोय . या कुटुंबाने त्याला आपलंस करून त्यांच्या घरातील सदस्य बनवून घेतलं आहे . तो स्वतःही अण्णा माझ्यासाठी सर्वकाही असल्याची प्रांजळ कबुली देतो . अण्णाने मला घडवलं , अण्णाच माझा मार्गदर्शक असल्याचे त्याने सांगितले . यंदा दहावीची परीक्षा दिलेला सूरज नागराजच्या छत्रछायेखाली त्याच्या आयुष्याची स्वप्नं रंगवत आहे . यापुढं चित्रपटात काम मिळालं तर नक्की करेन , पण चित्रपट म्हणजे आयुष्य नाही . मला खूप शिकायचं आहे . शिकल्यानंतरच मला माझा मार्ग निवडणं अधिक सोपं जाईल , हे सांगण्यासही सूरज विसरला नाही . वाचा : # SairatMania : जुळून येती ‘सैराट कयामती’ . . # SairatMainia तुम्हाला कसा वाटतोय… तुमच्या काय आठवणी आहेत… ते सुद्धा आम्हाला नक्की कळवा… loksatta . express @ gmail . com या ईमेल आयडीवर… चैताली गुरव , chaitali . gurav @ indianexpress . com


‘बॉर्डर’ ( १९९७ ) पूर्वी दिग्दर्शक जे . पी . दत्ताची ओळख राजस्थान - उत्तर प्रदेशच्या पार्श्वभूमीवरील थीमपासून संगीतापर्यंत चित्रपट निर्माण करण्याची होती . भाषेतूनही ती खासियत जपली जाई . आग्रा , फतेहपुर येथील मुगलकालिन किल्ले , ग्रामीण परिसर , तेथील ‘क्षत्रिय’ संस्कृती , ‘ठाकूर’ अभिमान / कडवटपणा व राजस्थानचा वाळवंटी भाग यातून त्याला व त्याचे पटकथाकार लेखक पिता ओ . पी . दत्ता याना नवीन चित्रपट सुचतो वा सापडतो असे म्हटले जाई . तुफान घौडदौड , बेछूट गोळीबार , खणखणीत तलवारबाजी , जोरदार संवाद , अवघड गीते या सामुग्रीसह ‘मल्टी स्टार कास्ट’ या दमदार वैशिष्ट्याने त्याचे चित्रपट मनोरंजक ठरत . ईश्वर बिर्दीचा कॅमेरा , रत्नाकर फडकेचे कला दिग्दर्शन व दीपक विरकुडचे संकलन ही त्याची हुकमी टीम . ‘गुलामी’ ( १९८५ ) च्या यशाने त्याला हे सूत्र दिले . तर ‘यतीम’ ( १९८८ ) , ‘हत्यार’ ( १९८९ ) व ‘बंटवारा’ ( १९८९ ) हे साधारण एकाच वेळेस आले . तेव्हा विभागवार चित्रपट प्रदर्शित होत . त्यामुळेच उत्तर भारतातून मुंबईत ‘यतिम’ येईपर्यंत १९८९ साल उजाडले व एकाच वर्षी एकाच दिग्दर्शकाचे तीन चित्रपट प्रदर्शित झाले . ‘क्षत्रिय’ ( १९९३ ) ला आला . एव्हाना जे . पी . दत्ताच्या भव्य चित्रपटाची आपली वेगळीच संस्कृती होती हे चांगलेच लक्षात आले असेल . ‘बटवारा’ त्याच सर्व वैशिष्ट्यानी ठासून भरलेला . निर्माता सलिम याने आपल्या अफताब पिक्चर्स या बॅनरखालील या चित्रपटाच्या निर्मितीत कसलीच कसर ठेवली नाही . तरी हा चित्रपट रंगला मात्र नाही . अनेकानेक व्यक्तिरेखाना न्याय ( की फुटेज ) देता देता चित्रपट इतका व असा मोठा झाला की तेव्हा एक दंतकथा पसरली की निर्माता सलिमच आता काटछाट करतोय . जे . पी . दत्ता लोकेशनच्या प्रेमात पडतो की पटकथेच्या अशीही चर्चा रंगे . शम्मी कपूर बडे ठाकूर यापासून केवढे तरी कलाकार . धर्मेंद्र , विनोद खन्ना , डिंपल खन्ना , अमृता सिंह , पूनम धिल्लोन , आशा पारेख , अमरिश पुरी , मोहसीन खान , नीना गुप्ता हे सगळेच प्रमुख भूमिकेत . अन्य छोटे कलाकार वेगळेच . अमिताभ बच्चनचे निवेदन होते . याच चित्रपटाच्या निर्मितीच्या काळात जे . पी . दत्ताने अमिताभला मध्यवर्ती भूमिका देत ‘बन्धुआ’ या चित्रपटाच्या नटराज स्टुडिओतील मुहूर्ताला हजर राहण्याचा योग आला . हा चित्रपट त्याच्या मुहूर्तालाच बंद पडला . पण अमिताभ आवाजाच्या रुपाने ‘बटवारा’मध्ये दिसला . आनंद बक्षींची गीते व लक्ष्मीकांत - प्यारेलाल यांचे संगीत थीमनुसार हा जे . पी . दत्ताचा कटाक्ष म्हणावा . कविता कृष्णमूर्ती , अलका याज्ञिक व अनुराधा पौडवाल यांच्या ‘थारे वास्ते रे ढोला… . ‘ गाण्याचा खास उल्लेख करायला हवाच . जे . पी . दत्ताच्या अशा वेगळ्याच पार्श्वभूमीवरील अॅक्शनपटाचा तेव्हा स्वतंत्र प्रेक्षक वर्ग होता हे विशेषच उल्लेखनीय . दिलीप ठाकूर


आशावादी दृष्टिकोन आणि मनात सतत सकारात्मक विचार ठेवल्यामुळे दीर्घायुष्य लाभू शकते , असे एका अभ्यासातून समोर आले आहे . ज्या महिला सतत आशावादी दृष्टिकोन ठेवून समाजात वागत असतात , त्या इतरांच्या तुलनेत जास्त दिवस जगतात . त्यांना कर्करोग , हृदयरोग , झटका , श्वसनसंबंधित आजार , संसर्ग होण्याचे प्रमाण हे अतिशय कमी असते , असे अभ्यासात आढळून आले आहे . सध्या वैद्यकीय आणि सार्वजनिक आरोग्य यांच्या माध्यमातून आजार होण्याचे प्रमाण कमी करण्याचा प्रयत्न सुरू आहे . मात्र त्यासोबतच मानसिक ताणतणाव कमी करण्यासाठी प्रयत्न करणे गरजेचे असल्याचे , अमेरिकेच्या हार्वर्ड द चॅन सार्वजनिक आरोग्य स्कूलचे संशोधक एरिक किम यांनी म्हटले आहे . आपण आशावादी दृष्टिकोन ठेवल्यामुळे आपले आयुष्य बदलू शकतो . आयुष्यातील अनेक संकटांना सकारात्मकतेने सामोरे जाण्यास शिकले पाहिजे , असे त्यांनी म्हटले . आशावादी राहणे आणि मृत्यू येणे याचा संबंध असल्याचे अभ्यासात आढळून आले आहे . जास्त आशावादी राहिल्याने आपल्या जैविक प्रणालीवर परिणाम घडून येतो . तसेच आशावादी राहण्यामुळे अनेक आजार होत नसल्याचे अभ्यासात आढळून आले . हा अभ्यास करण्यासाठी २००४ ते २०१२ पर्यंत ७० हजार महिलांच्या आरोग्याचा अभ्यास करण्यात आला . प्रत्येक दोन वर्षांनी याबाबत आढावा घेण्यात आला . यामध्ये महिलांचा आशावादी दृष्टिकोन आणि इतर घटक यांचा मृत्यू येण्यासाठी असणाऱ्या धोक्याबाबत संशोधन करण्यात आले . ज्या महिला सतत सकारात्मक दृष्टिकोन असणाऱ्या होत्या , त्यांना मृत्यूचा धोका इतरांच्या तुलनेत ३० टक्क्यांनी कमी होता . या महिलांना कर्करोग होण्याचा धोका १६ टक्के , हृदयरोगाचा धोका ३८ टक्के , श्वसनसंबंधित आजार होण्याचे प्रमाण ३८ टक्के आणि संसर्ग होण्याचा धोका ५२ टक्क्यांनी कमी असल्याचे अभ्यासात आढळून आले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


अधिक मानधन असतानाही अविवाहित असलेल्यांच्या तुलनेत कमी मानधन असतानाही विवाह केलेल्यांमध्ये नैराश्याचे प्रमाण कमी असल्याचे स्पष्ट झाले आहे . विवाहामुळे नैराश्यात मोठय़ा प्रमाणात घट होत असल्याचे अभ्यासकांनी म्हटले आहे . त्याचप्रमाणे विवाहित जोडप्याची कमाई अधिक असली तरी त्यांना मानसिक आरोग्यासाठी त्याचा कोणताच लाभ होत नसल्याचेही अमेरिकेतील जॉर्जिया विद्यापीठातील संशोधकांनी म्हटले आहे . ‘सोशल सायन्स रिसर्च’ या मासिकात हे संशोधन नुकतेच प्रसिद्ध झाले आहे . त्याचप्रमाणे अविवाहितांचे उत्पन्न कितीही असले तरी त्यांचे मानसिक आरोग्य अधिक कमाई करणाऱ्या विवाहित जोडप्यांप्रमाणेच बिघडलेले असते , असेही संशोधकांनी म्हटले आहे . संशोधकांनी अमेरिकेतील २४ ते ८९ वयोगटातील प्रौढांचा अभ्यास करून हे संशोधन मांडले आहे . या सर्वेक्षणात सामाजिक , मानसिक आणि शारीरिक आरोग्य या घटकांचा समावेश आहे . संशोधकांनी अविवाहित , विवाहित आणि नव्याने विवाहबद्ध झालेल्यांची माहिती घेतली आहे . आम्ही या अभ्यासात विवाह , उत्पन्न आणि मानसिक आजार या घटकांमधील सहसंबंध तपासण्याचा प्रयत्न केला . विवाह केल्यामुळे मानसिक लाभ आणि नैराश्यातून होणारी सुटका या बाबी स्पष्ट झाल्याचे जॉर्जिया विद्यापीठातील साहाय्यक प्राध्यापक लेनॉक्स केल यांनी सांगितले . त्याच वेळी अधिक उत्पन्न असलेल्या विवाहित जोडप्यांमध्येही मानसिक आरोग्याची समस्या असल्याचे उघड झाल्याचेही त्यांनी सांगितले . मात्र सर्व प्रकारच्या नैराश्यामध्ये हे संशोधन लागू होत नसल्याचेही संशोधकांनी स्पष्ट केले .


नोकियानं आपल्या स्मार्टफोन सिरिजमधला सहावा फोन म्हणजे ‘नोकिया ७’ नुकताच चिनी बाजारपेठेत लाँच केला आहे , पण हा फोन भारतीय ग्राहकांसाठी नसेल असं स्पष्ट मत एचएमडी ग्लोबलचे मुख्य विपणन अधिकारी पेक्का रँटाला यांनी मांडलं आहे . नोकियानं आपला सर्वात स्वस्त असा ‘नोकिया २’ हा स्मार्टफोन लाँच केला , त्यावेळी ‘दी इंडियन एक्स्प्रेस’ला दिलेल्या मुलाखतीत ‘नोकिया ७’ हा फोन भारतीय बाजारपेठेत लाँच करण्याचा कोणाताही मानस एचएमडी ग्लोबलचा नसल्याचे त्यांनी स्पष्ट केले . त्यामुळे तूर्तास तरी हा फोन भारतीय बाजापेठेत लाँच करण्यात येणार नाही . नोकियाचे व्यवस्थापन एचएमडी ग्लोबल कंपनीकडे आहे . त्याचबरोबर जगभरात या फोनची विक्रीदेखील एचएमडी ग्लोबल कंपनी करत आहे . नोकिया ७ हा फोन खास चिनी ग्राहकांच्या गरजा लक्षात ठेवून तयार करण्यात आला म्हणून तो तूर्तास तरी भारत किंवा जगभरातील इतर कोणत्याही बाजारपेठेत विक्रीसाठी आणण्याचा कंपनीचा मानस नसल्याचे पेक्का यांनी सांगितले . नोकियानं ‘नोकिया ८’ हा फोन खास भारतीय ग्राहकांसाठी तयार केला . त्यामुळे तो अमेरिका आणि चीनमध्ये लाँच करण्यात आला नव्हता . या वर्षांच्या सुरूवातीला नोकियानं पुनरागमन केलं . त्यानंतर नोकियानं ‘नोकिया ३’ , ‘नोकिया ५’ , ‘नोकिया ६’ आणि ‘३३१०’ टप्प्याटप्प्यानं भारतीय बाजारपेठेत लाँच केले . स्वस्तात मस्त स्मार्टफोन ग्राहकांना उपलब्ध व्हावे , यासाठी नोकियानं नुकताच आपला ‘नोकिया २’ हा फोन लाँच केला . या फोनची भारतीय बाजारपेठेतली किंमत अद्याप स्पष्ट करण्यात आली नाही . पण साधारण नोव्हेंबरच्या तिसऱ्या आठवड्यात तो बाजारात विक्रीसाठी उपलब्ध होईल अशी चर्चा आहे .


नवी दिल्ली : भारत आणि पाकिस्तानमधील वाढता तणाव पाहता आंतरराष्ट्रीय क्रिकेट परिषदी ( आयसीसी ) आगामी इंग्लंड दौऱ्यासाठी पंच म्हणून निवडलेल्या अलीम दार यांना भारतात न पाठविण्याचा निर्णय घेण्याची शक्यता आहे . मात्र , ' अलीम दार यांना भारतात पाठविण्याचा निर्णय घेतलेलाच नाही ' असे स्पष्टीकरण ' आयसीसी ' ने दिले आहे . इंग्लंडचा क्रिकेट संघ भारताच्या दौऱ्यावर येत असून 9 नोव्हेंबरपासून कसोटी मालिकेस सुरवात होईल . अलीम दार हे ' आयसीसी ' च्या पंचांच्या एलिट पॅनेलमध्ये आहेत . कसोटी मालिकेसाठी दोन्ही पंच तटस्थ देशांचे असतात . यापूर्वीही दक्षिण आफ्रिकेच्या भारतातील एकदिवसीय क्रिकेट सामन्यांच्या मालिकेमधून दार यांनी माघार घेतली होती . त्या पार्श्वभूमीवर इंग्लंडच्या भारत दौऱ्यातूनही ते माघार घेण्याची शक्यता वर्तविली जात आहे . पण अशी कोणतीही घटना किंवा शक्यता ' आयसीसी ' ने फेटाळून लावली . ' मुळात भारत - इंग्लंड मालिकेसाठी अलीम दार यांची नियुक्ती झालीच नव्हती ' असा खुलासा ' आयसीसी ' ने केला आहे . ' एखाद्याची एका कामासाठी नियुक्ती झालीच नसेल , तर त्यातून माघार कशी काय घेऊ शकतो ? भारत - इंग्लंड मालिकेसाठी मुळातच अलीम दार यांना जबाबदारी सोपविली नव्हती . त्यामुळे त्यांनी भारतातील मालिकेतून माघार घेतली , असे म्हणता येणार नाही , ' असे ' आयसीसी ' च्या प्रवक्त्याने सांगितले . पर्थ येथे 3 नोव्हेंबरपासून सुरू होणाऱ्या ऑस्ट्रेलिया विरुद्ध दक्षिण आफ्रिका या कसोटीसाठी अलीम दार यांची पंच म्हणून निवड झाली आहे , अशी माहितीही ' आयसीसी ' ने दिली . इंग्लंडच्या भारत दौऱ्यासाठी कुमार धर्मसेना , पॉल रॅफेल , ब्रुस ऑक्सेनफर्ड , रॉड टकर , ख्रिस गॅफनी आणि मारिस इरॅस्मस यांची पंच म्हणून नियुक्ती झाल्याचेही ' आयसीसी ' ने स्पष्ट केले .


फेसबुक कायमच नवनवीन फिचर्स देऊन आपल्या युजर्सना खूश करत असते . सोशल मीडियाचा वाढता वापर पाहता ही फिचर्स नेटीझन्सना भुरळ घालतील अशीच आहेत . फेसबुकच्या माध्यमातून जास्तीत जास्त कनेक्ट राहणाऱ्या या सोशल मीडियाप्रेमींसाठी आणखी एक आनंदाची बातमी आहे . अँड्रॉईड आणि आयओएस युजर्सना फेसबुकने ‘फाईंड वायफाय’ हे फीचर देण्याचा निर्णय घेतला आहे . आता कोणतेही फिचर लॉंच करायचे म्हणजे त्यामागे बरेच काम करावे लागणे ओघानेच आले . मात्र फेसबुक कंपनी सातत्याने प्रयोगशील राहून संशोधन करत असल्याने मागील अनेक वर्षांपासून त्यांनी आपले स्थान सिद्ध करुन दाखवले आहे . या नव्याने आलेल्या फिचरमुळे ग्राहकांना आपल्या आसपास असणाऱ्या मोफत वायफाय सेवेचा शोध घेता येणार असून या फीचरची चाचणी गेल्या वर्षी सुरू करण्यात आली होती . आता ही चाचणी यशस्वी होण्याच्या मार्गावर आहे . जगभरातील फेसबुक युजर्सना चाचणी यशस्वी झाल्यानंतर या नव्या सुविधेचा लाभ घेता येणार आहे . चॉकलेट खा ; फिट राहा ! वजन नियंत्रणात ठेवण्यास मदत फेसबुकने दिलेल्या माहितीनुसार आता जगभरातील फेसबुक युझर्ससाठी ‘फाईंड वायफाय’ हे फीचर उपलब्ध करण्यात आले आहे . चाचणीसाठी ही सुविधा गेल्या वर्षी काही निवडक देशांमध्ये देण्यात आली होती असे फेसबुकचे इंजिनिअरिंग डायरेक्टर अॅलेक्स हिमेल यांनी म्हटले आहे . केवळ प्रवास करणाऱ्या युझर्ससाठीच नव्हे , तर ज्या ठिकाणी मोबाईल नेटवर्क मिळत नाही , अशा ठिकाणी ‘फाईंड वायफाय’ फिचर उपयोगी असल्याचे दिसून आले , असेही अॅलेक्स हिमेल यांनी त्यांच्या फेसबुक पोस्टमध्ये म्हटले आहे . ग्राहकांना फेसबुक अॅपमधील फ्री वायपाय हॉटस्पॉट शोधण्यासाठी काही विशिष्ट सेटींग्ज करावी लागणार आहेत . आपल्या फोनमध्ये मोअरवर क्लिक करावे लागेल . त्यानंतर युजर्सना फाईंड वायफाय हा पर्याय दिसेल . त्यावर क्लिक केल्यावर जवळच्या डेटा सेंटर्सची माहिती मिळेल . त्यानुसार आपल्याला जे नेटवर्क वापरायचे आहे ते वापरता येणे शक्य होणार आहे . मात्र ही सुविधा केवळ फ्री वायफाय असणाऱ्या ठिकाणीच उपलब्ध होणार असल्याचेही कंपनीने स्पष्ट केले . पाय दुखत असल्यास ‘हे’ करुन पाहा


अखिल शेरॉनने ५० मीटर रायफल थ्री पोझिशनमध्ये सुवर्णपदक जिंकत मेक्सिको विश्वकरंडक नेमबाजी स्पर्धेत भारत पदक क्रमवारीत अव्वल येणार हे निश्चित केले . अखिलनेही मनू भाकर आणि शाहजार रिझवी यांच्याप्रमाणेच पदार्पणाच्या विश्वकरंडक नेमबाजी स्पर्धेत सुवर्णपदक जिंकण्याचा पराक्रम केला . गुआदालाजारा येथे सुरू असलेल्या या स्पर्धेत अखिलने मोक्याच्या वेळी अचूक लक्ष्यवेध केला . नीलिंगची सांगता झाल्यानंतर तो चौथा होता , पण प्रोन संपेपर्यंत त्याने दुसरा क्रमांक मिळविला होता . त्याने या टप्प्यात दोनदा १० . ८ गुणांचा प्रभावी वेध घेतला होता . त्याने त्यानंतर कामगिरी उंचावतच ४५५ . ६ गुणांसह अव्वल क्रमांक मिळविला आणि रौप्यपदक विजेत्या बर्नांड पिक्त ( ऑस्ट्रेलिया ) याला तब्बल चार गुणांनी मागे टाकले . या स्पर्धेतील सुवर्णपदक याच स्पर्धेत १० मीटर एअर रायफलचे सुवर्णपदक जिंकलेल्या इश्वान पेनी याने जिंकले . ही स्पर्धा भारतीयांसाठी खूपच मोलाची ठरली . या स्पर्धेत भारताचाच संजीव राजपूत चौथा आला , तर स्वप्नील कुसळे सातवा . संजीव नीलिंग तसेच प्रोन सिरीजनंतर अव्वल होता , पण स्टॅंडिंगमध्ये त्याची कामगिरी खालावली . अखेर तो ४३० गुणांसह चौथा आला . या स्पर्धेत प्रथमच सहभागी होत असलेल्या स्वप्नीलने ४०७ . २ गुणांची कामगिरी केली . पात्रता फेरीनंतर संजीव ( ११७६ ) दुसरा होता , तर अखिल ( ११७४ ) चौथा आणि स्वप्नील ( ११६८ ) सातवा होता . अंतिम फेरीत संजीवने प्रोनमध्ये ४०० पैकी ३९८ गुण मिळवले , तर प्रोनमध्ये अखिलप्रमाणेच ३९२ . स्टॅंडिंगमध्ये भारतीयांत स्वप्नील ( ३९० ) सरस ठरला . खर तर पंधराव्या शॉटस्नंतर राजपूतने अव्वल क्रमांक मिळविताना अखिलला १ . १ गुणांनी मागे टाकले होते . त्याचवेळी वाऱ्याचा वेग वाढला . या टप्प्यात अखिलने चांगली कामगिरी करीत अव्वल क्रमांक मिळवला . मनू पाचव्या क्रमांकावर मनू भाकरला २५ मीटर पिस्तूल स्पर्धेत पाचव्या क्रमांकावर समाधान मानावे लागले . या स्पर्धेत तिने यापूर्वी दोन सुवर्णपदके जिंकली आहेत . पात्रतेत मनू ५८१ गुणांसह पाचवी होती , तर अन्नू राज सिंग ( ५७५ ) दहावी . अंतिम फेरीत सुरवातीच्या टप्प्यात आठ गुणांचा वेध मनूकडून घेतला गेला , पण त्यानंतरही चौथ्या सिरीजनंतर ती तिसरी होती . सहाव्या सिरीजनंतर मनू , जर्मनीची स्केरीज आणि फ्रान्सची मॅथिदे यांची बरोबरी झाली होती . त्यातून मनू बचावली , पण सातव्या सिरीजनंतर ती पाचवी होती . पण अखेर तिला बाद व्हावे लागले . भारताचे अग्रस्थान पक्के स्पर्धेतील अखेरच्या दिवसाची एक स्पर्धा शिल्लक असताना भारताने चार सुवर्णपदकांसह नऊ पदके जिंकली आहेत . दुसऱ्या क्रमांकावरील चीन तसेच अमेरिकेने प्रत्येकी दोन सुवर्णपदकांसह पाच पदके जिंकली आहेत , त्यामुळे ते भारतास मागे टाकण्याची शक्यता नाही . पुरुषांची स्कीट स्पर्धाच सांगता दिनी होणार आहे , त्यामुळे तीनही पदके जिंकली तरी चीन किंवा अमेरिका भारतास मागे टाकणार नाही . ॲरॉन शेरॉनने अखेर सुवर्णपदक जिंकत गुणवत्तेस न्याय दिला . तो जास्त चिकित्सक आहे , त्यामुळे यश दुरावत होते . मूळचा रायफल नेमबाज असलेला शेरॉन एक आवड म्हणून थ्री पोझिशन करीत होता , पण त्यात तो चांगले करू लागल्यावर त्याला यात झोकून देण्यास सांगितले . त्याचबरोबर केवळ आवड नव्हे तर त्याचा कसून अभ्यास करण्याची सूचना केली . त्यामुळेच यश आले आहे . - दीपाली देशपांडे , भारताच्या राष्ट्रीय कुमार मार्गदर्शिका


पुणेः एक अत्यंत संवेदनशील अभिनेता म्हणून सुबोध भावेने आपले स्थान भक्कम केले आहे . बालगंधर्व , लोकमान्य टिळक अशा विविधांगी भूमिका साकारतानाच त्याने फुगे , ह्रदयांतर , कंडिशन्स अप्लाय असे सिनेमे करत आपण चाकोरीबद्ध अभिनेता नाही हे त्याने सिद्ध केले आहे . आता तमाम नाट्यप्रेमी रसिकांसाठी दंतकथा बनून राहिलेल्या नटवर्य काशिनाथ घाणेकर यांच्यावर बनणाऱ्या चित्रपटात सुबोध डाॅ . काशिनाथ घाणेकर यांची भूमिका साकारतो आहे . या चित्रपटाचे लेखन पूर्ण झाले असून आता याचे चित्रिकरण नोव्हेंबरपासून सुरू होणार आहे . प्रख्यात लेखक अभिजीत देशपांडे या चित्रपटाचे दिग्दर्शन करणार आहेत . हा त्यांचा पहिलाच प्रयत्न असून , सुबोधलाही या चित्रपटाची पटकथा आवडल्याचे कळते . सध्या सुबोध तुला कळणार नाही या चित्रपटाच्या प्रमोशनमध्ये व्यग्र असून हा चित्रपट प्रदर्शित झाल्यानंतर तो या चित्रपटाच्या तयारीला लागणार आहे . या चित्रपटाचे संपूर्ण चित्रिकरण सांगली , कोल्हापूर भागात होणार आहे . या चित्रपटासाठी सुबोध विशेष मेहनतही घेणार आहे . मिळालेल्या माहितीनुसार सुबोध आपले वजन जवळपास 20 किलोंनी कमी करणार आहे .


भारतीय संघाचा कर्णधार विराट कोहली याने सध्या सुरू असलेल्या ऑस्ट्रेलियाविरुद्धच्या कसोटीत स्लेजिंग केल्यानंतर त्याने माझ्या मनातील आदर गमावला असल्याचे विधान ऑस्ट्रेलियाचे माजी यष्टीरक्षक इयान हिली यांनी केले . कोहलीने मैदानात ऑस्ट्रेलियाच्या खेळाडूंबद्दल अनादर बाळगला असून त्याने मैदानात आपला आक्रमकपणा कमी करण्याची गरज आहे . संघर्षाची वृत्ती बाळगल्याने कोहलीच्या संघातील खेळाडूंवरही याचा वाईट परिणाम होत आहे , अशे हिली म्हणाले . बंगळुरू कसोटीच्या दुसऱया दिवशी विराट कोहली आणि ऑस्ट्रेलियाचा कर्णधार स्टीव्ह स्मिथ यांच्यात खटके उडाले होते . विराट वारंवार स्लेजिंगचा प्रयत्न करत असल्याचे दिसून आले . याशिवाय , कोहलीने रेनशॉवरही वादग्रस्त टीप्पणी केली . याबाबत क्रिकेटविश्वात नाराजी व्यक्त केली जात असून कोहलीला आपल्या वागणुकीत बदल करण्याची गरज असल्याचे सांगितले जात आहे . कोहलीवर दबाव निर्माण झाल्याचे त्याच्या स्लेजिंगच्या प्रकरणावरून स्पष्ट दिसून आले . त्याने आपल्या प्रतिस्पर्धी खेळाडूंबद्दल मैदानात आदर बाळगायला हवा . कोहलीने स्मिथसोबत मैदानात केलेला प्रकार नक्कीच स्विकारार्ह नाही , असे हिले यांनी ऑस्ट्रेलियातील एका आकाशवाणीला दिलेल्या मुलाखतीत म्हटले . कोहलीसारखा फलंदाज मी आजवर पाहिला नव्हता . त्याची फिटनेस आणि प्रतिस्पर्धी खेळाडूंना सामोरे जाण्याची त्याची आक्रमक वृत्ती मला याआधी खूप आवडत होती . विशेषतः कोहली कर्णधार नसताना त्याच्या खेळी अफलातून होत्या . पण स्मिथसोबत कोहलीने केलेला प्रकार मला अजिबात आवडला नाही . मैदानात इतक्या घातक स्तरावर जाऊन स्लेजिंग करणे भारतीय संघासाठी धोकादायक आहे . त्यामुळे संघाचा कर्णधार म्हणून खेळाडूंवर तुम्हाला नियंत्रण ठेवणे कठीण होऊन बसते , असेही हिली म्हणाले .


मोदी सरकारने नोटाबंदी लागू केल्यानंतर ई - व्यवहार मोठ्या प्रमाणात वाढले आहेत . एटीएम आणि ऑनलाइन व्यवहारांमध्ये मागच्या दिड वर्षात मोठ्या प्रमाणात वाढ झाली आहे . याचाच फायदा घेऊन बँका आपल्या ग्राहकांना जास्तीत जास्त चांगल्या सुविधा देण्याचा प्रयत्न करत आहेत . स्टेट बँक ऑफ इंडियाने नुकताच आपल्या एटीएम कार्डमध्ये बदल केला असून ग्राहकांसाठी हा बदल फायदेशीर ठरणार आहे . ग्राहकांना गैरव्यवहारांपासून दूर ठेवण्यासाठी हे नवीन अॅप्लिकेशन सुरु करण्यात आले आहे . एसबीआय क्विक असे या अॅप्लिकेशनचे नाव असून ते तुम्हाला गुगल प्ले स्टोअरमधून डाऊनलोड करावे लागणार आहे . स्मार्टफोन आणि नेटबँकींग वापरणाऱ्यांसाठी हे अॅप्लिकेशन अतिशय उपयुक्त ठरणार आहे . या फिचरमुळे ग्राहक स्मार्टफोनवरुनच आपले एटीएम कार्ड ऑन आणि ऑफ करु शकणार आहेत . म्हणजेच अॅप्लिकेशनच्या माध्यमातून एटीएम कार्डवर नियंत्रण ठेवता येणार आहे . आपला जो क्रमांक बँकेत रजिस्टर आहे त्यावरुन हे अॅप्लिकेशन वापरता येणार आहे . या अॅप्लिकेशनच्या साह्याने आपण एटीएम कार्ड ब्लॉकही करु शकतो . त्यामुळे आपले कार्ड हरवल्यास त्याचा चांगला फायदा होणार आहे . यामध्ये पिन नंबर जनरेट करण्याचीही सुविधा देण्यात आल्याने हे कार्ड अतिशय उपयुक्त ठरणार आहे . आतंरराष्ट्रीय आणि राष्ट्रीय स्तरावर एटीएम चालावे असे सेंटीगही या अॅपच्या माध्यमातून करण्यात येणार आहे . सुरुवातीला या अॅप्लिकेशनचा वापर मिसकॉल आणि एसएमएस बँकींगसाठी होत होता . मात्र आता त्याचे क्षेत्र विस्तारले असून इतरही सुविधा वापरता येणार आहेत . आपल्या अकाऊंटमध्ये असणारी शिल्लक रक्कम तसेच मागील १० व्यवहारांची माहितीही यामध्ये मिळू शकणार आहे . तुम्हाला नवीन पासबुक हवे असल्यास त्यासाठीची विनंती आपण या अॅपवरुन पाठवू शकतो . त्यामुळे एसबीआयच्या ग्राहकांसाठी हे अॅप्लिकेशन ही एक उत्तम संधी असेल .


महाविद्यालयामध्ये शिकणारे विद्यार्थी आपल्या सोबत असणाऱ्या मित्राच्या ( रुममेट्स ) मानसिक समस्यांबाबत संवेदशील असतात . यामुळे मित्राला आलेला मानसिक ताण काही प्रमाणात दूर होण्याची शक्यता असते , असे एका अभ्यासात आढळले आहे . महाविद्यालयामध्ये एकत्र असलेल्या मित्रांमधील एखाद्यास मानसिक त्रास होत असेल तर सोबतीला असणाऱ्या मित्रांची फार मोठी मदत होते . यामुळे मानसिक त्रास असणाऱ्यावर योग्य ते लक्ष ठेवणे सुलभ जाते , असे संशोधकांनी सुचवले आहे . मात्र यामध्ये मानसिक त्रास अचूकपणे ओळखण्यासाठी त्यांना योग्यरीत्या प्रशिक्षण देण्याची गरज असल्याचे संशोधनामध्ये म्हटले आहे . महाविद्यालयामध्ये शिकणाऱ्या विद्यार्थ्यांनी आपल्या मित्राला होत असलेला मानसिक त्रास एका पातळीपर्यंत शोधून काढला . आणि त्यामध्ये मुलामध्ये काही महिन्यांमध्ये आवश्यक तो सकारात्मक बदल दिसून आला , असे अमेरिकेतील न्यूयॉर्क युनिव्हर्सिटीच्या पॅट्रिक रोआऊट यांनी म्हटले . जर मानसिक तणाव वाढला तर त्यामधून आपल्या मित्राला कशा प्रकारे बाहेर काढायचे याचे प्रशिक्षण देण्याची आवश्यकता आहे , असे त्यांनी म्हटले . या अभ्यासासाठी १८७ महाविल्यालयीन विद्यार्थ्यांवर संशोधन करण्यात आले . या संशोधनात शैक्षणिक वर्षांमध्ये मित्रांसोबत राहणाऱ्यांचा मानसिक ताण किती प्रमाणात कमी होते , याचा अभ्यास करण्यात आला .


सॅमसंग कंपनी मागील काही दिवसांपासून नवनवीन मॉडेल सादर करुन आपल्या ग्राहकांना खुश करत आहे . ड्युल सिम कार्डसारखेच आता मोबाईलला दोन स्क्रीन असणार आहेत . सॅमसंग कंपनी लवकरच आपला हा नवीन फोन लाँच करणार आहे . हा फ्लिप फोन असणार आहे . या फोनचे नाव Samsung Galaxy W2019 असे आहे . या स्मार्टफोनची डिझाईन W2018 यासारखीच असणार आहे . यामध्ये ड्यूअल रियर कॅमराही असणार आहे . W2018मध्ये क्वालकॉम स्नॅपड्रैगन ८३५ प्रोसेसर होते , तर W2019मध्ये W2019 ८४५ प्रोसेसर असू शकते असा अंदाज व्यक्त केला जात आहे . W2019 या सॅमसंगच्या फोनमध्ये ४ . २ इंचाचे दोन फूल एचडी डिस्प्ले ( 1920 x 1080 पिक्सल ) असणार आहेत . या फोनची बॅटरी तीन हजार वॅटची आहे . या स्मार्टफोनचे डाइमेंशन 132.9x63x2x17.3 ( mm ) आहे . सॅमसंगचा W2018 हा नवीन स्मार्टफोन पुढील महिन्यात भारतीय बाजारपेठेत दाखल होणार आहे . या फोनच्या खासियतबद्दल सध्या जोरदार चर्चा सुरू आहे . प्रसार माध्यमांच्या वृत्तानुसार , हा फोन टॅबलेटप्रमाणे काम करणार आहे . सॅमसंगचा फोल्ड होणारा स्मार्टफोनची निर्मीती करत बाजारात नवीन पर्याय उपलब्ध केला आहे . महत्वाचे म्हणजे सध्या हे फक्त प्रायोगिक तत्वावर करण्यात आले आहे . जर सॅमसंगच्या दोन्ही फोनला ग्राहकांचा चांगला प्रतिसाद मिळाल्यास या दोन्ही फोनची अपडेट व्हर्जन बाजारात येण्याची शक्यता आहे . यापूर्वी सर्व प्रथम सोनी कंपनीने ‘सीईएस २०१०’ मध्ये ‘ओएलईडी फोल्डेबल डिस्प्ले’ दाखल केला होता . ‘सीईएस २०१३’ मध्ये सॅमसंग कंपनीने अशाच प्रकारचा फोल्डेबल डिस्प्ले दाखल केला होता . मात्र , त्याची मोठ्या प्रमाणावर निर्मिती कंपनीने अद्याप तरी सुरू केलेली नाही .


केंद्रीय क्रीडामंत्री गोयल यांच्याकडून प्रशंसा भारतात होणाऱ्या फिफा १७ वर्षांखालील फुटबॉल विश्वचषक स्पर्धेसाठी निवडण्यात आलेल्या सहा शहरांतील स्टेडियमच्या कामकाजाचा आढावा केंद्रीय क्रीडामंत्री विजय गोएल यांच्याकडून घेतला जात आहे . गोयल बुधवारी नवी मुंबई येथील डी . वाय . पाटील स्टेडियमची पाहणी करण्यासाठी आले होते . डी . वाय . पाटील स्टेडियमच्या कामकाजावर समाधान व्यक्त करताना हे स्टेडियम कोची येथील स्टेडियमपेक्षा सरस असल्याची पोचपावती गोयल यांनी दिली . ते म्हणाले , ‘ कोची , कोलकाता आणि दिल्ली येथील स्टेडियमची मी पाहणी केली . कोचीच्या कामावर समाधानी नाही , परंतु त्यांना काम पूर्ण करण्यासाठी अंतिम मुदत देण्यात आली आहे . कोचीच्या तुलनेत नवी मुंबईतील स्टेडियमच्या कामावर खूश आहे . येथील तयारीवर संतुष्ट आहे . आसनांचे काम सुरू आहे . परंतु ते वेळेत पूर्ण होईल याची खात्री आहे . खाजगी संस्था असूनही त्यांनी केलेल्या कामाचे कौतुक करावे तितके कमी आहे . अनेकदा सरकारही अशा वास्तूची उभारणी करू शकत नाही . ऑक्टोबर महिन्यात होणाऱ्या या स्पर्धेसाठी नवी मुंबईसह दिल्ली , कोलकाता , गुवाहाटी , गोवा , कोची या शहरांची निवड करण्यात आली आहे . क्रीडामंत्री मुंबईनंतर गुवाहाटी येथील स्टेडियमच्या पाहणीसाठी रवाना झाले . या स्पर्धेचे आयोजन ही देशासाठी अभिमानाची गोष्ट आहे . या सुवर्णसंधीच्या माध्यमातून देशभर फुटबॉलचा प्रसार करण्याचा आमचा प्रयत्न आहे . ग्रामीण भागात हा खेळ पोहचवण्यासाठी राज्य सरकारने पुढाकार घ्यायला हवा आणि त्यासाठी केंद्र सरकार सर्वतोपरी सहकार्य करेल , असे गोयल यांनी सांगितले . यशस्वी आयोजन करू – विजय पाटील विश्वचषक स्पर्धेतील भारताचे सामने नवी मुंबई येथील डी . वाय . पाटील स्टेडियमवर होणे अपेक्षित होते . मात्र केंद्रीय क्रीडा मंत्रालयाच्या विनंतीवरून हे सामने दिल्लीत खेळवण्याचा प्रयत्न आहे . याबाबत डी . वाय . पाटील स्टेडियमचे प्रमुख विजय पाटील यांना विचारले असता ते म्हणाले , ‘ कोणते सामने कुठे होणार याबाबतचा निर्णय ७ जुलैला जाहीर करण्यात येणार आहे . त्यामुळे येथे कोणतेही सामने खेळवले गेले तरी आयोजन यशस्वी करण्यासाठी आम्ही प्रयत्नशील आहोत . भविष्यातील दिग्गज खेळाडू येथे खेळतील ही आमच्यासाठी अभिमानाची गोष्ट आहे .


अवघ्या सात चित्रपटांमध्येही वेगवेगळ्या भूमिकांतून समोर आलेला अभिनेता अर्जुन कपूर भूमिकांच्या बाबतीत फारच चोखंदळ आहे , असं कोणालाही वाटणं साहजिक आहे . चित्रपटांच्या बाबतीत मी चोखंदळ नाही . . कधी कधी खूप चित्रपट एकापाठोपाठ एक स्वीकारतो तर कधी एका चित्रपटावरच थांबायला आवडतं असं अर्जुनने ‘रविवार वृत्तांत’शी बोलताना सांगितले . ‘आइस एज : कोलिजन कोर्स’ या चित्रपटातील ‘बक’ या पात्राला अभिनेता अर्जुन कपूरने आवाज दिला आहे . अॅनिमेशनपटाला आवाज देण्याचा हा अर्जुनचा पहिलाच प्रसंग आहे . अॅनिमेशनपटांना आवाज देण्याचा पहिलाच प्रयत्न होता . व्हॉइस ओव्हर हा प्रकार नेहमीच्या अभिनयापेक्षा थोडासा अवघड असला तरी ते करताना खूप वेगळा अनुभव आल्याचे अर्जुनने सांगितले . समोर कोणीही नसताना , कथेतील पात्रांची कल्पना करून संवाद म्हणण्याची कला तशी सोपी नाही , असं तो म्हणतो . त्याने या चित्रपटात त्याचे काका अभिनेता अनिल कपूर यांच्यापासून देव आनंदपर्यंत अनेक कलाकारांच्या आवाजाची नक्कल केली आहे . नक्कल करणं हा प्रकार लहानपणापासून आपण करत आलो आहे . मात्र इथे केवळ त्यांच्या आवाजाची नक्कल अपेक्षित नव्हतं . तर एक वेगळ्या शैलीत संवाद म्हणायचे होते . हा अनुभव अविस्मरणीय होता , असंही तो म्हणाला . सगळ्यांप्रमाणेच मीही ‘आइस एज’पटांचा चाहता आहे . पण त्या चित्रपटासाठी आवाज द्यावा लागेल , असं कधी वाटलं नव्हतं . या चित्रपटाविषयी विचारणा झाली तेव्हा कोणत्या पात्राला आवाज द्यायचा हा निर्णय माझ्यावर सोपवण्यात आला होता . ‘बक’ हे पात्र मला खूप आवडतं . त्यामुळे मी त्याला आवाज दिला आहे , असं अर्जुनने सांगितलं . या चित्रपटाबरोबरच पुन्हा एकदा चेतन भगत लिखित ‘हाफ गर्लफ्रेंड’ चित्रपटात तो काम करतो आहे . या वेळी तो पहिल्यांदाच श्रद्धा कपूरबरोबर नायकाच्या भूमिकेत दिसणार आहे .


ऑलिम्पिकमधील २०० मीटर धावण्याच्या शर्यतीत सलग तिसऱ्यांदा सुवर्णपदकाची कमाई करून इतिहास घडवणाऱ्या उसैन बोल्टने आपल्याला क्रीडा क्षेत्रातील सार्वकालिक महान खेळाडूंच्या पंक्तीत मला स्थान द्यावे , अशी विनंती केली आहे . पेले , मोहम्मद अली आणि मायकेल फेल्प्स यांच्यासारख्या क्रीडा क्षेत्रातील दिग्गजांमध्ये माझे नाव घेतले जावे , अशी इच्छा बोल्टने प्रदर्शित केली . ‘‘एक सर्वोच्च खेळाडू व्हावे , याच उद्देशाने मी खेळाकडे पाहिले . अली आणि पेले यांच्याप्रमाणेच आपले नावे व्हावे , असे मला वाटायचे . तुम्ही मंडळी माझ्याबाबत काय लिहाल , याचीच मला उत्सुकता आहे , ’’ असे बोल्टने या वेळी सांगितले . बोल्टने आपल्या कारकीर्दीत एकंदर १९ ऑलिम्पिक आणि जगज्जेतेपदांची कमाई केली आहे . त्यामुळेच २०० मीटर ही त्याच्या आंतरराष्ट्रीय कारकीर्दीतील अखेरची वैयक्तिक शर्यत ठरली . मी जगात महान असल्याचे सिद्ध केले आहे . नेमके यासाठी मी रिओत आलो होतो . याचकरिता माझे अखेरचे ऑलिम्पिक असल्याचे मी म्हणालो होतो . मला आणखी काही सिद्ध करायची मुळीच आवश्यकता नाही . – उसैन बोल्ट बोल्टचा ‘ आठवा ’ वा प्रताप ! २०० मीटर धावण्याच्या शर्यतीत सलग तिसऱ्यांदा सुवर्णपदक रिओ दी जानिरो ; ‘ वेगाचा अनभिषिक्त सम्राट’ असे बिरुद मिरवणाऱ्या उसैन बोल्टने ऑलिम्पिक इतिहासात आणखी एका सोनेरी अध्यायाची नोंद केली . २०० मीटर धावण्याच्या शर्यतीत बोल्टने सलग तिसऱ्यांदा सुवर्णपदकाची कमाई करीत आपल्या ऑलिम्पिक कारकीर्दीतील आठवे सुवर्णपदक प्राप्त केले . काही दिवसांपूर्वी १०० मीटर शर्यत सलग तिसऱ्यांदा जिंकण्याचा विश्वविक्रम बोल्टने प्रस्थापित केला होता . ऑलिम्पिक स्टेडियमवर आपला हाच आवेश राखत २०० मीटरमध्ये बोल्टने १९ . ७८ सेकंदांची वेळ नोंदवत विजेतेपदावर नाव कोरले . मात्र आपला स्वतःचा १९ . १९ सेकंदांचा विश्वविक्रम तो मोडू शकला नाही . कॅनडाचा आंद्रे डी ग्रासीला ( २० . ०२ सेकंद ) रौप्यपदक आणि फ्रान्सच्या ख्रिस्टोफी लेमॅट्रीला ( २० . १२ सेकंद ) कांस्यपदक मिळाले . बोल्टची शर्यत पाहण्यासाठी स्टेडियमवर मोठय़ा संख्येने गर्दी झाली होती . ब्राझीलवासीयांनी उत्साहाने त्याच्या वेगाला दाद दिली . या विजयामुळे २९ वर्षीय बोल्ट आता ‘तिहेरी हॅट्ट्रिक’च्या उंबरठय़ावर आहे . १०० मीटर , २०० मीटर आणि ४ बाय १०० मीटर अशा तीन शर्यतींमध्ये बोल्टने २००८ आणि २०१२मध्ये निर्विवाद वर्चस्व गाजवले आहे . त्यामुळे आपल्या कारकीर्दीतील अखेरच्या रिले शर्यतीतसुद्धा सुवर्णपदक जिंकण्यासाठी बोल्ट उत्सुक आहे . स्पध्रेनंतर बोल्ट म्हणाला , ‘‘मला वेगाने पळून अधिक चांगली वेळ नोंदवायची होती . मात्र विश्वविक्रम मोडणे कठीण आहे , याची पुरती जाणीव मला होती . माझ्या पायांना मी बजावले होते , आपल्याला आणखी वेगाने धावायचे आहे . ’’ अमेरिकेचा सुवर्णचौकार अमेरिकेच्या अॅथलेटिक्स चमूने चार सुवर्णपदकांची कमाई करीत सर्वाचे लक्ष वेधून घेतले . अमेरिकेने डीकॅथलॉन , गोळाफेक याचप्रमाणे पुरुष आणि महिलांमध्ये ४०० मीटर अडथळा शर्यतीत अमेरिकेने सुवर्णपदकाची कमाई केली . अॅश्टॉन ईटॉनने सलग दुसऱ्यांदा सुवर्णपदक जिंकताना १० प्रकारांमध्ये ८८९३ गुण मिळवले आणि फ्रान्सच्या केव्हिन मायेरवर मात केली . त्याने रौप्यपदक मिळवताना ८८३४ गुण मिळवले .


घरच्या मैदानावर चाहत्यांच्या प्रचंड प्रतिसादात जयपूर पिंक पँथर्सने तेलुगू टायटन्सला नमवत प्रो कबड्डी लीगमध्ये गुणांचे खाते उघडले तर दुसऱ्या लढतीत गतविजेत्या पाटणा पायरेट्स संघाने यू मुंबावर मात केली . जयपूर आणि तेलुगू दोन्ही संघांनी सलामीची लढत गमावली होती . त्यामुळे बोहनी करण्यासाठी दोन्ही संघ आतूर होते . जयपूरच्या संघाने दिमाखदार अष्टपैलू प्रदर्शनाच्या बळावर २८ - २४ सरशी साधली . या विजयासह जयपूरने सहा गुणांसह गुणतालिकेत तिसरे स्थान पटकावले आहे . १२ - १२ अशा बरोबरीनंतर जयपूरने १६ - १५ अशी निसटती आघाडी घेतली . राजेश नरवालच्या यशस्वी चढाईच्या जोरावर जयपूरने २४ - १७ अशी आगेकूच केली . शेवटच्या क्षणांमध्ये जसवीर सिंगच्या आक्रमक चढाईच्या जोरावर जयपूरने विजय साकारला . अटीतटीच्या लढतीत पाटणा पायरेट्सने यू मुंबावर ३६ - ३४ अशी मात केली . आक्रमण आणि बचाव अशा दोन्ही आघाडय़ांवर दोन्ही संघांनी एकमेकांना कडवी टक्कर दिली . प्रदीप नरवालने १८ गुणांच्या कमाईसह पाटण्याच्या विजयात निर्णायक भूमिका बजावली . घरच्या मैदानावर लौकिकाला साजेसा खेळ करू न शकणाऱ्या रिशांक देवाडिगाने ११ गुण मिळवत सूर गवसल्याचे संकेत दिले . पुणेरी पलटणला मुंबईतही चांगला पाठिंबा व्यवस्थापक कैलास कंडपाल यांचा दावा क्रीडा प्रतिनिधी , मुंबई प्रो कबड्डी लीगच्या चौथ्या सत्रातील पहिली टप्पा पुण्याऐवजी अचानक मुंबईत हलवल्यामुळे पुणेरी पलटणच्या चाहत्यांचा निराशाभंग झाला . मात्र चाहत्यांची हिरमोड होऊ नये , याकरिता पलटणने विशेष बसचे आयोजन करून सर्वाची मने जिंकली . ‘‘सामन्याचे स्थळ अचानक स्थलांतरित केल्यामुळे थोडेसा गोंधळ उडाला . मात्र , मुंबईत मिळालेला प्रतिसाद पाहून थक्क झालो . यू मुंबाच्या व्यवस्थापक चमूनेही बरीच मदत केली , ’’ अशी प्रतिक्रिया पुणेरी पलटण संघाचे व्यवस्थापक कैलास कंडपाल यांनी दिली . मुंबईत झालेल्या पहिल्या टप्प्यात पलटनने चारपैकी दोन सामन्यांत विजय मिळवले . पाटना पायरेट्सने त्यांना पराभूत केले , तर दबंग दिल्लीविरुद्ध त्यांचा बरोबरीवर समाधान मानावे लागले . पहिल्या टप्प्यातील कामगिरीवर कंडपाल यांनी समाधान व्यक्त केले .


‘गुगल प्लस’ बंद करण्याचा निर्णय गुगल कंपनीने घेतला आहे . सोमवारी कंपनीने अचानक ‘गुगल प्लस’च्या समाप्तीचीच घोषणा करून ‘नेटकऱ्यांना’ धक्का दिला . समाजमाध्यमांतील ‘फेसबुक’च्या वाढत्या लोकप्रियतेला तगडा पर्याय म्हणून अमेरिकन कंपनीने सात वर्षांपूर्वी ‘गुगल प्लस’ची निर्मिती केली होती . परंतु लोकांच्या पसंतीची मोहोर उमटवण्यात व्यवस्थापनाला यश आले नाही . गुगलशी संबंधित सर्व कामकाजाकरिता मध्यवर्ती केंद्र म्हणून ‘प्लस’ला स्थान होते . मात्र गेले काही महिने ‘प्लस’चे वेगवेगळे खंड करून ग्राहकांना सेवा देण्यावर भर देण्यात आला होता . एका विशिष्ट बगद्वारे पाच लाख गुगल प्लसच्या खात्यामधून माहिती लीक झाली होती . गुगल प्लस बंद करण्यापूर्वी हा बग काढून टाकण्यात आल्याची माहिती गुगलने दिली आहे . गुगल प्लस वारकर्त्यांसाठी हा सुर्यास्त असल्याचे अमेरिकेतील एका दिग्गज इंटरनेट कंपनीने म्हटले आहे . गुगल प्लसची निर्मीती करण्यापासून ते लोकांपर्यंत पोहचवण्यापर्यंत अनेक अव्हानाचा सामना करावा लागला . गुगल प्लसला वापरकर्त्यांच्या अपेक्षेनुरूप तयार करण्यात आले होते . पण हवा तसा गुगल प्लसचा वापर करण्यात येत नव्हता . त्यामुळे बंद करण्याचा निर्णय घेतल्याचे गूगल कंपनीच्या एका आधिकाऱ्यांने सांगितले . मार्च २०१८ मध्ये गुगल प्लसवरून ५ लाख लोकांचा गोपनीय डेटा चोरीला गेल्याचं गुगलच्या निर्दशनास आलं . २०१५ पासून ही डेटा चोरी सुरू होती . त्यानंतर गुगलचं सायबर सुरक्षा पथक कामाला लागलं . काही दिवसांपूर्वी सायबर सुरक्षा पथकाने आपलं कार्य चोख केलं असून आता गुगल प्लसवरचा डेटा सुरक्षित आहे असं स्पष्टीकरण गुगलने दिलं . पण नक्की डेटा कशामुळे चोरीला जात होता , या डेटा चोरीमागे कोणत्या संस्थेचा हात होता याबाबत मात्र गुगलने काहीच स्पष्टीकरण दिलं नाही . त्यामुळे चोरीला गेलेल्या पाच लाख लोकांच्या डेटाचं काय ? असा प्रश्न सोशल मीडियातून व्यक्त केला जात आहे . याआधी , गुगलच्या उत्पादनातील ( से ) , यूटय़ूबवरील ध्वनिचित्रफितीवर भाष्य करण्यासाठी ‘गुगल प्लस’ प्रोफाइल आवश्यक होते . परंतु ते फार काळ टिकले नाही . गुगलच्या सर्व कामकाजांसाठी एकाच खात्याचा ( अकाऊंट ) वापर करता आला तर ते अधिक सोयीचे ठरेल , अशी सूचना अनेकांकडून आली होती .


नवी दिल्ली : अष्टपैलू म्हणून नावारूपाला येणारा भारताचा अक्षर पटेल आयसीसी एकदिवसीय क्रमवारी पहिल्या दहांत आला आहे . पहिल्या दहांत स्थान मिळविणारा तो एकमेव भारतीय गोलंदाज आहे . अक्षरने नुकत्याच झालेल्या भारत - न्यूझीलंड एकदिवसीय मालिकेत चार गडी बाद केले होते . आयसीसी क्रमवारीत तो नवव्या स्थानावर आला आहे . त्यानंतर लेगस्पिनर अमित मिश्रा पहिल्या विसांत आला आहे . मिश्राने न्यूझीलंडविरुद्धच्या मालिकेत 15 गडी बाद केले . तो आफ्रिकेच्या डेल स्टेनच्या साथीत 12व्या स्थानावर आहे . गोलंदाजी क्रमवारीत सुधारणा करणाऱ्या अन्य भारतीय गोलंदाजांमध्ये उमेश यादव आणि जसप्रित बुमरा यांचा समावेश आहे . न्यूझीलंडविरुद्ध आठ गडी बाद करणारा उमेश 35 ; तर बुमरा 57व्या स्थानावर आहे . गोलंदाजी क्रमवारीत न्यूझीलंडच्या ट्रेंट बोल्टने आघाडीचे स्थान कायम राखले आहे . वेस्ट इंडीजचा सुनील नारायण दुसऱ्या ; तर दक्षिण आफ्रिकेचा इम्रान ताहिर तिसऱ्या स्थानावर आहे . गोलंदाजांचे मानांकन सुधारले असले , तरी भारतीय फलंदाज यात अपयशी ठरले आहेत . रोहित शर्मा आणि अजिंक्य रहाणे या दोन्ही सलामीच्या फलंदाजांना दोनने खाली घसरावे लागले आहे . रोहित नवव्या ; तर अजिंक्य विसाव्या स्थनावर आले आहेत . मालिकेत विराट कोहलीने 358 धावा केल्या असल्या , तरी तो दक्षिण आफ्रिकेच्या एबी डिव्हिलर्स याच्यानंतर दुसऱ्या स्थानावर आहे . केवळ या दोघांमधील गुणांचा फरक कमी झाला आहे . आता दोघांमध्ये केवळ 13 गुणांचा फरक आहे . सांघिक क्रमवारीत भारताच्या पदरी केवळ एक गुण पडला आहे . अर्थात , त्यांचे चौथे आणि न्यूझीलंडचे तिसरे स्थान कायम राहिले . ऑस्ट्रेलिया 118 गुणांसह आघाडीवर आहेत . क्रमवारी : ( अनुक्रमे पहिले दहा ) सांघिक : ऑस्ट्रेलिया ( 118 ) , दक्षिण आफ्रिका ( 116 ) , न्यूझीलंड ( 112 ) , भारत ( 111 ) , इंग्लंड ( 107 ) , श्रीलंका ( 101 ) , बांगलादेश ( 95 ) , पाकिस्तान ( 89 ) , वेस्ट इंडीज ( 88 ) , अफगाणिस्तान ( 52 ) फलंदाजी : एबी डिव्हिलर्स ( 861 ) , विराट कोहली ( 848 ) , डेव्हिड वॉर्नर ( 786 ) , क्वींटॉन डी कॉक ( 779 ) , केन विल्यम्सन ( 770 ) , हशिम आमला ( 748 ) , ज्यो रुट ( 747 ) , मार्टिन गुप्टिल ( 729 ) , रोहित शर्मा ( 728 ) , डु प्लेसिस ( 721 ) गोलंदाजी : ट्रेंट बोल्ट ( 735 ) , सुनील नारायण ( 725 ) , इम्रान ताहिर ( 712 ) , मिशेल स्टार्क ( 690 ) , मॅट हेन्री ( 661 ) , शकिब अल हसन ( 660 ) , आदिल रशिद ( 655 ) , कागिसो रबाडा ( 628 ) , अक्षर पटेल ( 624 ) , मश्रफी मोर्तझा ( 623 )


स्टाईल स्टेटमेंटमध्ये महत्त्वाचे मानल्या जाणाऱ्या घड्याळाची क्रेझ अनेकांना असते . मग अशांसाठी बजारातील विविध ब्रँड सज्ज असतातच . जगातील सर्वात चांगल्या ब्रँडचे घड्याळ आपल्या मनगटावर असावे अशी इच्छा घड्याळाची आवड असणाऱ्यांना असते . मग कधी कोणी गिफ्ट दिलेले तर कधी आपणच काही निमित्ताने खरेदी केलेले घड्याळ या लोकांच्या मनगटावर आपल्याला दिसते . मग यात सोन्याचे , चांदीचे तर कधी हिरेजडित घड्याळही असते . मात्र जगातील सर्वात महाग असणारी घड्याळे तुम्ही कधी पाहिलीयेत ? आणि ही घड्याळे कोणाकडे आहेत माहितीये ? पाहूयात… १ . चोपार्ड २१० कॅरेट किंमत – १ अब्ज ६५ कोटीहून अधिक हे घड्याळ जगातील सर्वात महागडे घड्याळ आहे . यामध्ये २०१ कॅरेटचे रंगीत डायमंड लावलेले आहेत . हे घड्याळ घड्याळापेक्षा ब्रेसलेट घातल्यासारखेच वाटते . हे नेत्रदीपक असे घड्याळ खऱ्या अर्थाने एक अतिशय उत्तम असा दागिना आहे . हे घड्याळ म्हणजे फुलांनी सजवलेली एखादी कलाकृती असल्यासारखे भासते . इतके महाग असलेले हे घड्याळ क्वचितच एखाद्याकडे असणे शक्य आहे . २ . पटेक फिलिप प्लॅटीनम वर्ल्ड टाईम किंमत – २५ कोटी ४९ लाखांहून अधिक घड्याळ्यांच्या या किंमती ऐकून तुम्ही नक्कीच थक्क व्हा . पण इतकी महागडी घड्याळे वापरणारे जगात लोक आहेत . हे घड्याळ लिलावात २५ कोटींहून अधिक किंमतीला विकले गेले आहे . जगातील अतिशय महागड्या घड्याळांपैकी एक असणारे हे मनगटी घड्याळ आहे . हे घड्याळ पांढरा , पिवळा , रोझ गोल्ड आणि प्लॅटीनम या फिनिशिंगमध्ये उपलब्ध आहे . ३ . पटेक फिलिप स्काय मून टर्बिलोन किंमत – ८ कोटी २८ लाखहून अधिक पटेक फिलिप कंपनीकडून बनविण्यात आलेले अतिशय जटिल असे हे घड्याळ आहे . याचे डायल निळ्या रंगाचे असून अतिशय अचूक पद्धतीने ते बनविण्यात आले आहे . तारीख आणि चंद्राची स्थिती यामध्ये दिल्याने ते समजण्यासाठी काहीसे अवघड आहे . दिसायला अतिशय सुंदर असलेले हे घड्याळ आधुनिक कलाकृतीचा उत्तम नमुना आहे . ४ . हुबलोट ब्लॅक कवियार बँग किंमत – ६ कोटी ३७ लाखांहून अधिक हे स्पोर्टी लूक असणारे पूर्णपणे काळ्या रंगाचे घड्याळ आहे . या घड्याळाला ५०१ काळे डायमंड लावण्यात आले आहेत . याशिवाय १८ कॅरेट व्हाईट गोल्डचा वापर यामध्ये करण्यात आला आहे . दिसायला अतिशय हटके असणारे हे घड्याळ मोठे उद्योगपती , अभिनेते यांसारखेच लोक खरेदी करु शकतात . ५ . ब्रेडेट पॉकेट वॉच १९७० बीए / १२ किंमत – ४ कोटी ६८ लाख रुपये सोन्याचे तेही १८ कॅरेटचे स्टायलिश घड्याळ पॉकेट वॉच आहे . याची नक्षी हाताने तयार केलेली असून त्यावरील कारागिरी अतिशय सुंदर आहे . सोन्याचे असले तरीही हे घड्याळ काहीसे चंदेरी रंगात आहे .


८ मार्च आला की जागतिक स्तरावर महिलांचे कौतुक सुरु होताना दिसते . आपले आयुष्य वेचून स्वतःला सिद्ध केलेल्या महिला , प्रतिकूल परिस्थितीवर मात करत स्वतःचे वेगळेपण जपणाऱ्या महिलांचा यानिमित्ताने गजर केला जातो . आता हा दिवस साजरा करण्यासाठी सगळीकडे जोरदार तयारी सुरु असतानाच बाजारातही जोरदार धामधूम पाहायला मिळते . खरेदी करणे ही जिच्यासाठी सर्वात आवडती गोष्ट आहे त्या महिलांसाठी या खास दिवसाचे औचित्य साधत बाजारात वेगवेगळ्या कंपन्या आणि मॉलमध्ये विविध ऑफर्सची लयलूट करण्यात आली आहे . त्यामुळे महिलांनाही काही खरेदी करायची असल्यास त्यांच्यासाठी या ऑफर्स उत्तम संधी ठरु शकतात . आपली आई , बहीण , बायको , मैत्रिण यांना काही भेटवस्तू द्यायची असेल तर या ऑफर्समुळे सर्वांनाच चांगले पर्याय उपलब्ध होतील . या नेमक्या ऑफर्स काय आहेत पाहूया… . बिग बझार – बिग बझार या शॉपिंग सेंटरने महिला दिनानिमित्त खास ऑफर जाहीर केली आहे . यामध्ये महिला आणि लहान मुलांच्या पादत्राणांच्या किंमतीवर विशेष सूट देण्यात आली आहे . ५९९ रुपये किंवा त्याहून जास्त किंमतीची पादत्राणे खरेदी केल्यास ग्राहकांना २०० रुपयांची सूट मिळणार आहे . ग्राहकांना या ऑफरचा ११ मार्चपर्यंत लाभ घेता येणार आहे . जबाँग डॉट कॉम – खरेदीसाठी प्रसिद्ध असणाऱ्या जबाँग या वेबसाइटवरही महिला दिनानिमित्ताने विशेष ऑफर देण्यात आली आहे . यामध्ये कपडे आणि इतर उत्पादनांवर ६० टक्क्यांपर्यंत सूट देण्यात येणार आहे . याशिवाय १० टक्के अधिक सूट देण्यात येणार आहे . त्यामुळे महिलांना महिला दिनानिमित्ताने काही खरेदी करायची असल्यास त्यांच्यासाठी ही उत्तम संधी ठरु शकते . अॅमेझॉन – अॅमेझॉन या ऑनलवाइन शॉपिंग पोर्टलवरही ३० ते ७० टक्क्यांपर्यंत सूट जाहीर करण्यात आली आहे . यामध्ये दागिने , कपडे , पादत्राणे , गॉगल , घड्याळे यांसारख्या गोष्टींवर ऑफर्स असल्याचे अॅमेझॉनवर दिसत आहे . त्यामुळे तुम्ही काही खरेदी करण्याचा विचार करत असाल तर ही ऑफर तुमच्यासाठी निश्चितच फायदेशीर ठरु शकते . मॅड ओव्ह डोनट्स – विविध फूड चेन आणि हॉटेल्सही महिला दिनानिमित्ताने ऑफर्स देण्यात मागे नाहीत . मॅड ओव्हर डोनट्स या फूड चेनने एक अनोखी ऑफर दिली आहे . यामध्ये महिलांना खाण्याच्या पदार्थांवर तुमच्या वयाइतकी सूट मिळणार आहे . त्यामुळे सर्वच वयोगटातील महिलांसाठी ही एक उत्तम संधी आहे . हॉटेल – मुंबई , पुणे यांबरोबरच देशभरातील अनेक मोठमोठ्या हॉटेल्समध्ये महिलांना ८ मार्चच्या निमित्ताने पदार्थांवर आकर्षक ऑफर्स देण्यात आल्या आहेत . त्यामुळे महिला दिनाचे औचित्य साधत तुम्हाला हा दिवस सेलिब्रेट करायचा असेल तर तुमच्याकडे अनेक पर्याय उपलब्ध आहेत . एमआरपी , प्लेट अँड पी , १४४१ पिझ्झेरिया , बीकेसी डाईव्ह , द बोस्टन बट , द गुड वाईफ , रियुनियन बार अँड किचन , टी ट्रेल अशा अनेक मोठ्या रेस्टॉरंटमध्ये या ऑफर्स देण्यात आल्या आहेत .


वैशाली चिटणीस – response . lokprabha @ expressindia . com छोटा पडदा ‘बिग बॉस’च्या घरात रेशम टिपणीस आणि राजेश शृंगारपुरे यांच्यामध्ये जे झालं त्याची तीव्र प्रतिक्रिया उमटली . समाजमाध्यमांमध्ये चर्चा झाल्या . लोकांच्या वेगवेगळ्या ग्रुपमध्ये हा विषय चघळला गेला . ‘त्यांच्यात जे सुरू होतं , ते जरा अतीच होतं’ आणि मग ‘ते नियंत्रित करण्यासाठी हर्षिता खानविलकरला आणलं गेलं आणि तिच्या मार्फत त्यांना चार गोष्टी सुनवल्या गेल्या’ , तेही कमी पडलं म्हणून की काय ‘महेश मांजरेकर यांनीही तुमचं चुकतंय असं त्या दोघांना खडसावून सांगितलं आणि तरीही ते दोघंही आपल्या वागण्याचं समर्थन करत राहिले’ असा बऱ्याच जणांचा समज झाला आहे असं समाजमाध्यमांमधल्या तसंच इतरत्र कानावर पडणाऱ्या चर्चेतून जाणवलं आणि मग प्रेक्षकांच्या भाबडेपणाचं , तथाकथित संस्कृती रक्षक भूमिकेचं हसूच यायला लागलं . ‘बिग बॉस’ हा रिअॅलिटी शो असला , १०० दिवस ते स्पर्धक त्या घरात बंद होऊन राहणार असले तरी टीव्ही या माध्यमाच्या यच्चयावत प्रेक्षकांनी कधीतरी हे लक्षात घ्यायला हवं की टीव्ही हा दुसरं तिसरं काहीही नाही तर नाटय़ आहे . ते नसेल तर कुणीही त्याकडे ढुंकून बघणार नाही . रोजच्या जगण्यातला तोच तोपणा आपण टाळू शकत नाही , म्हणून कुठेतरी घडणारं नाटय़ प्रेक्षकांना हवं असतं . त्यामुळेच मग आवडत नाही असं म्हणत सासू - सुनेच्या नाटय़मय मालिका चवीने बघितल्या जातात . इतरही अनेक कार्यक्रमांना नावं ठेवत , त्यांच्यातल्या उणिवांवर सतत बोट ठेवतही ते बघितले जातात . ‘बिग बॉस’मध्ये देखील प्रेक्षकांना टीव्हीसमोर खिळवून ठेवणारं नाटय़ असणं अपेक्षित आहे . त्या घरात ही माणसं रोज काहीही न करता फक्त शिळोप्याच्या गप्पा मारत , स्वयंपाक करत , बिग बॉसने दिलेलं टास्क पूर्ण करत बसलेली दिसली तर कोण रोज रोज बघेल हा आणि चर्चा करेल ? प्रेक्षकांना त्यात कशाला रस वाटेल ? प्रेक्षकांना या कार्यक्रमाकडे खेचून आणणं , आपण जे काही करू त्याची चर्चा घडवून आणणं ही त्यात सहभागी होणाऱ्या स्पर्धकांचीही अलिखित जबाबदारी आहे . त्यासाठीच तर त्यांना पैसे मिळणार आहेत . दर आठवडय़ाला प्रत्येक स्पर्धकाच्या बाजारमूल्या - नुसार एक ते २५ लाख रुपये मिळणार आहेत असं या क्षेत्रातले जाणकार सांगतात . असं असताना चर्चा घडवून आणायची असेल तर कुणीही काय विचार करेल ? आपल्या समाजात चर्चा कशामुळे घडू शकते तर तथाकथित प्रेम प्रकरणामुळे , हिरो - हिरोईन कॅमेऱ्यासमोर करतात ते प्रेम जसं खरं नसतं पण प्रेक्षक ते खरं आहे असं मानून चालतो तसाच हा सगळा प्रकार आहे . ‘बिग बॉस’कडे प्रेक्षक खेचून आणण्याचं काम या तथाकथित प्रकरणाने केलं आहे , असं म्हणायला हरकत नाही . या तथाकथित प्रकरणाची ज्या प्रकारे चर्चा झाली , त्यातून ‘बिग बॉस’च्या लोकप्रियतेची खुंटी हलवून बळकट करून घेतली गेली असणार . त्याचा चॅनलला फायदा झाला असणारच . कलाकारांना तर दर आठवडय़ाला पैसे मिळणारच आहेत , प्रेक्षकांनी मात्र आपला वेळ खर्च करून संस्कृती बुडत असल्याचा मनस्ताप करून घेतला आहे . आपण हे नीट समजून घ्यायला हवं की हा सगळा खेळ आहे . तू मारल्यासारखं कर , मी रडल्यासारखं करतो असा . एखादा भुताटकीचा सिनेमा बघताना आपण घाबरत नाही , कारण हे सगळं खोटं आहे , हे सगळ्यांना माहीत असतं . फक्त त्यातली भीती निर्माण करायचा प्रयत्न कसा केला आहे , यावरून त्या दिग्दर्शकाच्या बौद्धिक क्षमतेचे आपण आडाखे बांधतो . हेच विनोदी तसंच फॅण्टसीपूर्ण कलाकृतींच्या बाबतीत असतं . हेच , असंच ‘बिग बॉस’च्या बाबतीत आहे . हा प्रेक्षकांनी गुंतून राहावं यासाठी रचलेला खेळ आहे . प्रेक्षक नेमक्या कोणत्या वळणावर अडकणार आहे , याचा पुरेपूर अभ्यास करून आखलेला खेळ . तरुणांचं प्रेमप्रकरण घडलं तर त्याकडे कौतुकाने बघितलं जाईल . प्रौढांचं तथाकथित प्रेम प्रकरण चर्चिलं जाईल हा त्यातला नेमका आडाखा . आणि त्याचा नेमही बरोबर लागला आहे . आणि प्रेक्षकांची गंमत अशी की टीव्हीवर सतत सुरू असलेल्या सिनेमांमधून - गाण्यांमधून जे लहान मुलांपर्यंत पोहोचायला नको , ते पोहोचतं . त्यावर कुणी आक्षेप घेताना दिसत नाही . उलट उत्तान गाण्यांवर लहान मुलं तसेच हावभाव दाखवत नाचतात , त्याचं कोडकौतुक केलं जातं . ते कुणाला वावगं वाटत नाही . मग ‘बिग बॉस’सारख्या निव्वळ मनोरंजनासाठी रचल्या गेलेल्या खेळाकडून तथाकथित नैतिक वर्तणुकीची अपेक्षा का करता ? सैजन्य – लोकप्रभा


बदलत्या काळाप्रमाणे फेसबुकमध्ये युजर्सच्या सोयीसाठी अनेक नवनवीन बदल केले जातात . अशाच दोन नवीन सुविधा येत्या काही काळात लाँच करण्यात येणार आहेत . ‘रेड एन्व्हलप’ आणि ‘ब्रेकींग न्यूज’ अशी या नव्याने येणाऱ्या फिचर्सची नावे असून त्यामुळे फेसबुक वापरणे आणखी सोपे होणार आहे . इंटरनेट आणि सोशल मीडियाच्या माध्यमातून व्यवहार सुरळीत करण्याच्यादृष्टीने हे एक महत्त्वाचे पाऊल ठरु शकते . आपल्याला कोणाला पैसे पाठवायचे असल्यास रेड एन्व्हलप हे फिचर उपयोगी ठरणार आहे . नोटाबंदीनंतर डिजिटल व्यवहारांमध्ये वाढ झालेली असताना अशाप्रकारचे फिचर ही काळाची गरज आहे . ऑनलाईन पैसे ट्रान्सफर करण्यासाठी फेसबुकच्या या फिचरचा फायदा होणार आहे . याशिवाय ब्रेकींग न्यूज या सुविधेमधून ताज्या घडामोडी यूजर्सना अगदी सहज कळू शकणार आहेत . या दोन्ही नव्याने येणाऱ्या सुविधांची अद्याप अधिकृत चाचणी झालेली नाही . मात्र त्याबाबत बोलणी आणि प्रक्रिया सुरु असल्याची मात्र जोरदार चर्चा आहे . या वर्षाच्या सुरुवातीला फेसबुकने आपल्या मेसेंजर अॅपमध्ये ग्रुप पेमेंट फिचर लाँच केले होते . त्यामुळे एका ग्रुपमधील व्यक्तींमध्ये पैशांचे व्यवहार करणे शक्य झाले होते . या दोन्ही नव्या फिचर्सचा असाच ग्राहकांना चांगला फायदा होऊ शकतो . सध्या फेसबुकचे २०७ कोटी युजर्स असण्याची शक्यता आहे . त्यातील जवळपास २७ कोटी युजर्स बनावट असण्याची शक्यता आहे . त्यामुळे पेमेंटचा पर्याय फेसबुकसाठी कितपत योग्य असेल असा प्रश्न निर्माण झाला आहे .


बॉलीवूडमध्ये नायिकेला नायकाच्या तोलामोलाची भूमिका मिळणं किंबहुना त्यापेक्षा काकणभर सरस भूमिका करायला मिळणं , नायकापेक्षाही जास्त मानधन मिळणं असे प्रकार आजवर फार घडलेले नव्हते . दीपिकाच्या तिन्ही भन्साळी चित्रपटांनी तिच्यासाठी यशाची ही अवघड वाटणारी बॉलीवूडी समीकरणं शक्य करून दाखवली . संजय लीला भन्साळी दिग्दर्शित रामलीला गोलियों की रासलीला या चित्रपटात दीपिका आणि रणवीर ही जोडी पहिल्यांदा एकत्र आली , यात दोघांच्याही भूमिका महत्त्वाच्या होत्या मात्र चित्रपट बॉक्सऑफिसवर हिट ठरला आणि यशाचं श्रेय , कौतुक दोन्हीमध्ये दीपिकाचं पारडं जड होतं . या चित्रपटाने २२० कोटी रुपयांची कमाई करत दीपिकाला नायिकांमध्येच नाही , तर नायकांमध्येही आघाडी मिळवून दिली . पाठोपाठ २०१३ साली प्रदर्शित झालेल्या बाजीराव मस्तानीतील मस्तानीने लोकांची मनं जिंकली . या चित्रपटानेही जवळपास ३५० कोटी रुपयांच्या आसपास कमाई केली होती . आता भन्साळीकृत या जोडीचा तिसरा चित्रपट पद्मावतही वेगाने शंभर कोटींकडे धाव घेतो आहे . यशाची ही भन्साळी हॅटट्रिक साधणारी दीपिका सध्या कौतुकात आणि आनंदात न्हाऊन निघते आहे . पद्मावत प्रदर्शित होण्याच्या मार्गातले करणी सेना नामक अडथळे जेव्हा वाढले तेव्हाही दीपिकाने एका अर्थाने हा तिचाच चित्रपट आहे हे लक्षात घेऊन विरोध करणाऱ्यांना चार शब्द सुनावले होते . त्यानंतर अगदी तिचे नाक कापण्याची भाषा करणाऱ्यांना तितक्या खालच्या स्तरावर जाऊन उत्तरं देण्याचा मोह तिने टाळला , मात्र शुक्रवारी पहिल्या दिवसांचे बॉक्स ऑफिसवरचे आकडे आणि प्रेक्षकांचा प्रचंड प्रतिसाद पाहिल्यानंतर आतापर्यंत शांत बसलेल्या दीपिकाने पहिल्यांदाच आपल्या भावना मोकळेपणाने व्यक्त केल्या . हा आनंद साजरा करण्याचा क्षण आहे . या चित्रपटाला इतक्या अडचणींतून मार्ग काढावा लागला , मात्र आता जो लोकांचा प्रचंड प्रतिसाद मिळतो आहे त्यामुळे भारावून गेले आहे . हा चित्रपट बॉक्स ऑफिसवर काय कमाल करतो हे लवकरच सगळ्यांना कळेल , असे म्हणणाऱ्या दीपिकाने विरोधकांना उत्तरं देण्यापेक्षा आमच्या कामातूनच त्यांना योग्य ते उत्तर मिळेल , अशा शब्दांत चित्रपटाला विनाकारण विरोध करणाऱ्यांना गप्प केले आहे . खरं म्हणजे चित्रपटांच्या बॉक्स ऑफिसवरच्या कमाईच्या आकडय़ांबाबत कधीही विचार न करणाऱ्या दीपिकाने यावेळी मात्र या आकडय़ांवर आपले लक्ष केंद्रित झाले असल्याचे स्पष्ट केले आहे . माझे चित्रपट किती कमाई करतात याकडे मी क धीच लक्ष देत नाही . पण पद्मावत बॉक्स ऑफिसवर किती कमाई करतो आहे , याबद्दल मला खूप उत्सुकता आहे . कमाईच्या बाबतीत हा चित्रपट विक्रम करणार , असा विश्वासही तिने व्यक्त केला आहे . अर्थात , कोटय़वधीची नायिका म्हणून आज जे कौतुक तिच्या वाटय़ाला आलं आहे त्याचं श्रेय ती भन्साळी यांना देते . रामलीला चित्रपटाच्या यशानंतर तिच्याबाबतीत बॉलीवूडची समीकरणंच बदलून गेली . आशयघन चित्रपटांतून सशक्त भूमिका करत यश मिळवणाऱ्या अभिनेत्री बॉलीवूडमध्ये आहेतच मात्र ऐतिहासिक किं वा पीरिअड चित्रपटांतूनही मध्यवर्ती भूमिका करत व्यावसायिक चित्रपटांची नायिका म्हणून तो खांद्यावर पेलून धरण्याची तिची क्षमताही तिने सिद्ध केली आहे . यानिमित्ताने , पद्मावतसाठी पहिल्यांदाच रणवीर सिंगपेक्षाही जास्त मानधन आपल्याला मिळाले असल्याची कबुलीही तिने दिली आहे . रणवीर आणि दीपिका जोडीचाही हा तिसरा चित्रपट हिट झाला आहे . खरं म्हणजे याबद्दल बोलताना तिने आश्चर्य व्यक्त केले . भन्साळींनीच आम्हाला पहिल्यांदा रामलीला चित्रपटात एकत्र आणलं . रामलीला आणि बाजीराव मस्तानी या दोन्ही प्रेमकथांमध्ये आम्हाला नायक - नायिका म्हणून एकत्र आणल्यानंतर पद्मावतमध्ये त्यांनी थेट आम्हाला टोकाच्या नकारी नातेसंबंधांमध्ये एकत्र आणलं . आणि त्यातही त्यांना यश मिळालं असं सांगताना भन्साळी यांचा दिग्दर्शक म्हणून असलेला दृष्टिकोन जास्त भावणारा असल्याचेही तिने स्पष्ट केले . रणवीर आणि दीपिका यांच्या नात्याबद्दल गेली काही र्वष सातत्याने चर्चा होत असली , तरी पद्मावत प्रदर्शित झाल्यानंतर आता या चर्चेला जास्त उधाण आलं आहे . मात्र अजूनही या दोघांनी आपल्या नात्याची माध्यमांसमोर जाहीर कबुली दिलेली नाही . मध्यंतरी एका मुलाखतीदरम्यान रणवीर आपला सगळ्यात चांगला आणि जवळचा मित्र असल्याचे दीपिकाने सांगितले . कामाच्या बाबतीत मेहनती असली तरी भावनांचा विषय येतो तेव्हा आपण छोटय़ा - मोठय़ा गोष्टींवरून हळवे होतो , कित्येकदा मोडून पडायला होतं आणि मग पुन्हा नव्याने तयार व्हावं लागतं . पण , रणवीरसमोर या सगळ्या गोष्टी सहजतेने व्यक्त होतात . त्याला या सगळ्या गोष्टींची जाणीव आहे आणि तो कुठल्याही परिस्थितीत नेहमी आपल्याबरोबर असतो , असं ती म्हणते . रणवीरने कधी दीपिकाबद्दलच्या भावना माध्यमांपासून लपवल्या नाहीत . दीपिकाचे आणि आपले नाते हे शब्दांपलीकडचे असल्याचे त्याने म्हटले आहे . कित्येकदा आम्ही दोघे इतके एकत्र का आहोत , याचा विचार केला पण आजवर उत्तर मिळू शकलेलं नाही . ते एक निर्मळ नातं आहे , असं त्याने म्हटलं होतं . दीपिकानेही त्याच्याबरोबरचं नातं हे अधिक खरं , सहज आणि निर्मळ असल्याचं सांगितलं . पडद्यावर नायक म्हणून रणवीर आणि रणबीर या दोघांबरोबरची तिची जोडी हिट ठरली आहे . किंबहुना रणवीर आणि तिचे चित्रपट सर्वाधिक यशस्वी ठरले असले तरी एक चांगला सहकलाकार म्हणून विचार करायचा झाला तर ती पहिली पसंती रणबीर कपूरला देते . रणवीरचा विचित्र स्वभाव कधीकधी तिलाही गोंधळात टाकणाराच आहे , असं तिचं म्हणणं आहे . त्यामुळेच दोन टोकाचे स्वभाव आणि व्यक्तिमत्त्व असतानाही रणवीर आणि आपल्याला एकत्र आणून नायक - नायिका म्हणून भन्साळींनी कसं यशस्वी के लं याबद्दल आपल्याला आश्चर्य वाटतं असं ती सांगते . सध्या पद्मावतची यशोगाथा सगळीकडे सुरू असली तरी यातून बाहेर पडून दीपिका पुढच्या चित्रपटांच्या मागे लागली आहे . इरफान खान हा तिचा आवडता कलाकार असल्याचं तिने म्हटलं आहे . इरफानबरोबर तिचा पिकूही यशस्वी ठरला . आता त्याच्याबरोबर विशाल भारद्वाज दिग्दर्शित आगामी चित्रपटात ती दिसणार आहे . मुंबईतलं एकेकाळचं दाऊदचं साम्राज्य आणि त्यात महत्त्वाची ठरलेली सपना दीदी हिच्यावर आधारित या चित्रपटात दीपिका पुन्हा महत्त्वाच्या भूमिकेत दिसणार आहे . शिवाय , एक्सएक्सएक्स चित्रपट मालिकेतील चौथ्या चित्रपटातही तिची वर्णी लागली असल्याने हॉलीवूडवारीसाठीही ती पुन्हा एकदा सज्ज होणार आहे .


नव्या बाहुबली भक्तांनी चित्रपटगृहे गजबजली बाहुबली - २ चित्रपटांच्या ट्रेलर्समुळे गेला महिनाभर उत्कंठा शिगेला पोहोचलेल्या देशभरातील प्रेक्षकांनी शुक्रवारी प्रदर्शनाच्या दिवशी सर्वच चित्रपटगृहांवर तिकिटांसाठी रांगा लावल्या . भरपूर कालावधीनंतर पहिल्याच दिवशी तिकीटबारीवरील पाटय़ांवर ‘हाऊसफुल्ल’ अक्षरांची देशभर सारखीच पुनरावृत्ती होती . ‘बाहुबली : द कन्क्लुजन’ने पहिल्या दिवशी ७० ते ८० कोटी रुपयांच्या आसपास कमाई करून नवा इतिहास रचला असल्याचे चित्रपट व्यवसायतज्ज्ञांचे मत आहे . जगभरातून ९ हजार चित्रपटगृहांमधून प्रदर्शित झालेला हा चित्रपट १००० कोटी रुपयांपेक्षा जास्त विक्रमी कमाई करेल , असा अंदाज वर्तवण्यात येत आहे . जगभरात या चित्रपटाला मिळालेला प्रचंड प्रतिसाद पाहता हा चित्रपट पहिल्या दिवशी ८० कोटी रुपयांचा आकडा पार करेल , असे ट्रेड विश्लेषकांचे म्हणणे आहे . देशभरातून जे आकडे येत आहेत ते पाहता हा चित्रपट ‘गेम चेंजर’ ठरेल . चित्रपटगृहांसमोर लोकांच्या रांगा उसळल्या असून ‘हाऊसफुल्ल’चे बोर्ड परतले , अशा शब्दांत ट्रेड विश्लेषक तरण आदर्श यांनी पहिल्या दिवशी चित्रपटाला मिळालेल्या उदंड प्रतिसादाचे वर्णन केले आहे . या चित्रपटासाठी ‘बुक माय शो’ या ऑनलाइन प्लॅटफॉर्मवरून विक्रमी अॅडव्हान्स बुकिंग झाले होतेच , मात्र आता ३ . ३ दशलक्ष एवढय़ा मोठय़ा प्रमाणावर तिकीट विक्री हा आपल्यासाठीच विक्रम असल्याचे ‘बुक माय शो’चे मुख्य कार्यकारी अधिकारी आशीष सक्सेना यांनी सांगितले . देशभर धमाका ‘बाहुबली : द कन्क्लुजन’ या चित्रपटासाठी मुंबई , दिल्ली , गुजरातमध्ये सोमवारपासूनच अॅडव्हान्स बुकिंग सुरू झाले होते . तर हैदराबाद , चेन्नईमध्ये गेल्या शुक्रवारपासून अॅडव्हान्स बुकिंग सुरू झाले आणि पहिल्याच दिवशी ऑनलाइन बुकिंग्ज हाऊसफुल्ल झाले होते . त्यामुळे या चित्रपटाला देशभरात पहिल्याच दिवशी प्रचंड गर्दी होणार हा चित्रपटगृह व्यावसायिकांचा होरा खरा ठरला . २५० कोटी रुपयांच्या अवाढव्य बजेटमध्ये बनवलेल्या या सिक्वलपटाचे मुंबईसह ठिकठिकाणचे शोज हाऊसफुल्ल गर्दीत सुरू आहेत . सोमवापर्यंत लोकांना सुट्टय़ा आहेत आणि चित्रपटगृहावर ‘बाहुबली २’ वगळता अन्य कुठलाही चित्रपट प्रदर्शित झालेला नसल्याने सगळीकडे केवळ याच चित्रपटाचे शो सुरू आहेत .


भारतीय खेळाडुंबद्दल शोभा डे यांनी केलेले वक्तव्य हे खेदजनक आहे अशी टीका अभिनेत्री कंगना रानौत हिने केली आहे . रिओ ऑलिम्पिकमध्ये भारताचे प्रतिनिधीत्त्व करणा - या खेळाडुंबद्दल असे बेताल वक्तव्य करणे हे निराशाजनक आहे असेही कंगना म्हणाली . शोभा डे या प्रसिद्ध लेखिका आहे त्यांचे लेखन वाचणारे हजारो वाचक आहे त्यांनी केलेले वक्तव्य हे त्यांचे वैयक्तिक मत असू शकते पण समाजात चांगली प्रतिष्ठा लाभलेल्या एखाद्या स्त्रीने अशी वक्तव्य करणे चुकीची आहेत असा टोलाही कंगनाने लगावला आहे . वाचा : Rio 2016 : ऑलिम्पिकमध्ये जाऊन खेळणे सोपे नाही - सचिन तेंडूलकर दोन दिवसांपूर्वी भारतीय खेळाडू हे रिओमध्ये पदक जिंकायला नाही तर सेल्फी काढायला आणि मजा करायला गेले आहेत असे आक्षेपार्ह ट्विट त्यांनी केले होते . त्यांच्या या ट्विटनंतर सोशल मीडियावर शोभा डेवर सडकून टिका झाली . नेमबाज अभिनव बिंद्रा , हॉकीपटू विरेन रस्किना पासून अनेक दिग्जांनी टीका केली होती . इतकेच नाही खुद्द क्रिकेटचा देव आणि रिओ ऑलिम्पिकमधला भारताचा सदिच्छा दूत सचिन तेंडुलकर यांनी देखील शोभा डे ना प्रतित्युर देत त्यांचा चांगलाच समाचार घेतला होता . वाचा : शोभा डेच्या अशोभनीय ट्विटवर अभिनव बिंद्राचा निशाणा


आदित्य बिर्ला ग्रुपचे चेअरमन कुमार मंगलम यांची मुलगी अनन्या बिर्ला हिने मुंबईत नुकत्याच झालेल्या एका कार्यक्रमात तिच्या आवाजाची जादू चालवली . या कार्यक्रमात तिने गाणे म्हणून सर्वांना चकित केले . यावेळी हृतिक रोशन , सूरज पंचोली , दिनो मोरिया , सोहेल खान , विधू विनोद चोप्रा आणि राहुल बोस यांसारखे कलाकार उपस्थित होते . इतक्या कमी वयात अनन्याने केलेले सादरीकरण पाहून सर्वांनी टाळ्यांचा कडकडाट केला . २२ वर्षांच्या अनन्याने १७व्या वर्षीच आपल्या आई - वडिलांच्या नावाचा आधार न घेता स्वतःच्या पायावर उभं राहण्याचा निर्णय घेतला होता . त्यानंतर तिने स्वतःची मायक्रोफायनान्स कंपनी सुरु केली . यामुळे अनन्या तिच्या वडिलांच्या पावलावर पाऊल ठेवत व्यवसायिक होणार असे सर्वांना वाटू लागले होते . पण , अनन्याने तिच्या आई - वडिलांना आणि इतर लोकांना तिच्या कर्तबगारीने एकापाठोपाठ एक धक्के देण्यास सुरुवात केली . अनन्याने तिची ई - कॉमर्स कंपनी क्यूरोक्रेट सुरु करण्यासह मानसिक स्वास्थ्यासाठी कॅम्पनिंग करण्यासही सुरुवात केली . पण , ती एवढ्यावरच नाही थांबली . जेव्हा लोकांना आता ती थांबेल असे वाटले त्याचवेळी ‘लिव्हइन द लाइफ’ हा म्युझिक अल्बम लाँच केला . संगीत क्षेत्रात पदार्पण करत तिने सेलिब्रिटींच्या उपस्थित सादरीकरण केले . तिचा हा अल्बम ईडीएम आणि पॉप यांचे मिश्रण असून यास डच डीजे एफ्रॉजॅकने मिक्स केलेय . तर अनन्याने स्वतः हे गाणे लिहले असून त्यास कंपोजही केले . या गाण्याचे फिलीपीडियाच्या एका स्टुडिओमध्ये रेकॉर्डिंग करण्यात आले आहे . संगीत आणि अनन्याचे नाते सध्या नवे असले तरी तिने कमी वयातच सितार आणि संतूर वजनाचे धडे घेतले होते . द फ्रे , एड शरीन आणि चेरल कोल हे तिचे प्रेरणास्थान आहेत . तिने आजवर छोट्या मोठ्या सत्तर कार्यक्रमांमध्ये सादरीकरण केले आहे .


प्रसिद्ध कॉमेडियन कपिल शर्मा आणि सुनील ग्रोवर यांच्यातील वाद चर्चेत आल्यापासून या दोघांनी एकत्र येऊन पुन्हा एकदा आपले मनोरंजन करावे , अशीच त्यांच्या चाहत्यांची इच्छा आहे . पण , जसजसे दिवस सरत आहेत ते पाहता हा मिलाप होणं जवळपास अशक्यच असल्याचं दिसतंय . या सगळ्याचा कपिलवर खरंच परिणाम होतं असेल असे त्याच्या चाहत्यांना कदाचित वाटत असेल . पण , तसं असेल तर तो त्याच्या चाहत्यांचा निव्वळ भ्रम असल्याचे म्हणावे लागेल . कारण , विनोदवीर आणि अभिनेता कपिल शर्माने नुकतेच त्याच्या शोचे १०० भाग पूर्ण केले . यानिमित्त झालेल्या सेलिब्रेशनमध्ये कपिलने कोणतीच कसर बाकी ठेवली नाही . ‘द कपिल शर्मा शो’च्या १०० व्या एपिसोडचे चित्रीकरण कपिलने पूर्ण केले असून , हा भाग पुढच्या आठवड्यात दाखविला जाईल . आजपर्यंत ‘द कपिल शर्मा शो’च्या यशाचे साक्षीदार राहिलेले सुनील ग्रोवर , चंदन प्रभाकर आणि अली असगर मात्र या सेलिब्रेशनमध्ये सहभागी नव्हते . बहुदा या तिघांनाही शोच्या निर्मात्यांना शुभेच्छा देण्यात रस नसल्याचे दिसते . १०० व्या एपिसोडच्या निमित्ताने कपिलने भारतीय महिला क्रिकेट संघाला आमंत्रित केले होते . एक विलक्षण योगायोग म्हणजे कलर्स वाहिनीवरील ‘कॉमेडी नाइट्स विथ कपिल’ने २०० एपिसोड पूर्ण केले त्यावेळेस या शोची रेटिंग घसरण्यास सुरुवात झाली होती . तेव्हाही सुनीलने या शोमधून घेतलेली ‘एक्झिट’ त्यामागचे मुख्य कारण होते . याचीच पुनरावृत्ती आता झाल्याचे पाहायला मिळतेय . सुनीलने ‘द कपिल शर्मा शो’ सोडला असून , त्यानंतर शोच्या टीआरपीमध्ये मोठ्या प्रमाणात घसरण झालीये . त्यामुळे ‘कॉमेडी नाइट्स’प्रमाणेच आता हा शोदेखील गुंडाळण्याची वेळ कपिलवर येतेय का ? हे येणारा काळच सांगेल . दरम्यान , सुनील , अली आणि चंदन यांनी शोमध्ये परतावे यासाठी कपिलने प्रयत्न करणे बंद केलंय . सुनीलनेही आता दुसरे काम हाती घेतले असून त्याबद्दलचे अपडेट्स तो सोशल मीडियावर देत असतो .


अभिनय , गायन , संगीत दिग्दर्शन , निर्मिती , दिग्दर्शन अशा विविध क्षेत्रांमध्ये आपली वेगळी ओळख प्रस्थापित करणाऱ्या किशोर कुमार यांची आज जयंती . सोशल मीडियापासून ते आकाशवाणीच्या केंद्रापर्यंत आज सर्वत्रच या गायकाच्या आठवणींना उजाळा देण्यात येत आहे . चित्रपटसृष्टीतील सर्वांत यशस्वी व्यक्तिमत्व म्हणून किशोर कुमार यांच्याकडे पाहिलं जातं . अशा या महान गायकाविषयी प्रत्येकाच्याच मनात प्रचंड आदरभाव आहेत यात शंका नाही . * कांडवामधील एका बंगाली घरात किशोर कुमार यांचा जन्म झाला होता . चार भावंडांमध्ये ते सर्वांत लहान होते . किशोर कुमार लहान असतानाच त्यांचे ज्येष्ठ बंधू अशोक बॉलिवूडमध्ये अभिनेते म्हणून प्रसिद्धीस येऊ लागले होते . * अशोक कुमार यांच्या मदतीने नंतर अनूप यांनीसुद्धा चित्रपटसृष्टीत पदार्पण केलं . त्यामुळे लहानपणापासूनच किशोर कुमार यांना चित्रपट आणि संगीतात आवड निर्माण झाली . * गायक आणि अभिनेते के . एल . सैगल यांचे ते खूप मोठे चाहते होते . त्यांना ते गुरूस्थानीही मानत होते . * चित्रपटसृष्टीतील एक यशस्वी पार्श्वगायक म्हणून ओळखल्या जाणाऱ्या किशोर कुमार यांनी त्यांच्या कारकिर्दीत असंख्य गाणी गायली . * हिंदी सोबतच त्यांनी मराठी , आसामी , बंगाली , गुजराती , कन्नड , भोजपुरी , मल्याळम अशा विविध भाषांमध्येदेखील गाणी गायली . * आभास कुमार गांगुली म्हणजेच किशोर कुमार यांनी अभिनयासोबतच ‘माना जनाब ने पुकारा नही’ , ‘ओ हंसीनी मेरी हंसीनी’ , ‘रुप तेरा मस्ताना’ , ‘एक लडकी भिगी भागी सी’ , ‘हाल कैसा है जनाब का’ अशी कितीतरी सुपरहिट गाणी गात रसिकांच्या मनावर राज्य केलं . * सर्वोत्कृष्ट पार्श्वगायनासाठी त्यांना आठ फिल्मफेअर पुरस्कार मिळाले असून त्या श्रेणीमध्ये हा विक्रम अद्यापही कोणीच ब्रेक तोडू शकलेलं नाही . * मध्य प्रदेश सरकारने ‘लता मंगेशकर पुरस्कार’ देऊन त्यांचा सन्मान केला होता . * अभिनय क्षेत्रात असूनही किशोर कुमार यांना घोळक्यात राहायला फारसं आवडत नसे . निसर्गाच्या सानिध्यात राहणं , झाडांशी बोलणं त्यांना फार आवडत होतं .


भारतीय शालेय महासंघाच्या वतीने येथे सुरू असलेल्या 17 वर्षांखालील गटाच्या राष्ट्रीय शालेय कुस्ती स्पर्धेत शुक्रवारी महाराष्ट्राच्या अंकिता शिंदे आणि दिशा कारंडे यांनी सुवर्णपदकाची कमाई केली . झोकात सुरवात करणाऱ्या तनुजा आल्हाट हिला मात्र रौप्यपदकावर समाधान मानावे लागले . सोनाली मंडलिक ब्रॉंझपदकाची मानकरी ठरली . हवेली तालुका कला क्रीडा सामाजिक संस्थेच्या वतीने या स्पर्धेचे उत्तमनगर येथे आयोजन करण्यात आले आहे . महाराष्ट्राच्या मुलींनी चमकदार यश मिळविले . यातही कोल्हापूरच्या दिशाची लढत विलक्षण ठरली होती . अत्यंत संयमी लढणाऱ्या दिशाने बचावावर अधिक भर दिला . त्यामुळे सुरवातीला तिची दिल्लीची प्रतिस्पर्धी उन्नती हिने झटपट गुणांची कमाई केली . ताकद अजमावण्यापेक्षा प्रतिस्पर्धीला आव्हान देत उन्नतीने सुरवातीला दिशाला चुका करायला भाग पाडले आणि चार गुणांची कमाई करून पहिली फेरी 4 - 2 अशी जिंकली होती . दुसऱ्या तीन मिनिटांच्या फेरीत दिशाने राखून ठेवलेला दम कामी आला . तिने अखेरच्या काही सेकंदांत झटपट दोन गुण मिळवून 4 - 4 अशी बरोबरी साधली . नियमानुसार पिछाडी भरून काढणाऱ्या मल्लास विजयी घोषित केले जाते . याच आधारावर दिशा विजयी ठरली . दिशाने गेल्या वर्षी 43 किलो वजनी गटात सुवर्णपदक जिंकले होते . पंजाबची संदीपा रौप्य , तर हरियानाची प्रियांका ब्रॉंझपदकाची मानकरी ठरली . राष्ट्रीय स्पर्धेत प्रथमच खेळणाऱ्या अंकिताने मोळी डावाचा सुरेख वापर करून प्रतिस्पर्धी शालिनीवर गुणांवर मात केली . गेल्या वर्षी राज्य स्पर्धेत ती रौप्यपदकाची मानकरी ठरली होती . हरियाणाची प्रियांका आणि सीबीएससीची मुंगी ब्रॉंझपदकाची मानकरी ठरली . अंतिम निकाल ( अनुक्रमे सुवर्ण , रौप्य , ब्रॉंझ ) मुले ः 38 किलो ः रविना ( हरियाणा ) , भाविका ( गुजरात ) , रोशनी ( दिल्ली ) , विशाखा ( मध्य प्रदेश ) , 43 किलो ः संजू ( हरियाणा ) , आरती ( दिल्ली ) , आरती ( मध्य प्रदेश ) , सोनाली , 65 किलो ः सुषमा शोकिन ( हरियाना ) , तुनजा आल्हाट ( महाराष्ट्र ) , पी . सुलोचना ( छत्तीसगढ ) , अर्शप्रीत ( पंजाब ) .


विश्वकरंडक फुटबॉल स्पर्धेत खेळणाऱ्या रशिया संघाची हुर्यो उडवणारी यू ट्युबवरील क्लीप देशात चांगलीच लोकप्रिय झाली होती ; पण यजमानांनी सलामीला सौदी अरेबियाचा 5 - 0 असा धुव्वा उडवल्यानंतर रशियात संघाबद्दलचा अभिमान उंचावला आहे . रशिया विश्वकरंडकातील सर्वांत खालच्या क्रमांकाचा संघ आहे . आठ महिन्यांत त्यांनी एकही लढत जिंकली नव्हती . विश्वकरंडक स्पर्धेत ते 2002 मध्ये ट्युनिशियावर मिळविलेल्या विजयानंतर एकही सामना जिंकू शकले नव्हते . त्यामुळे त्यांची हुर्योच उडवली जात होती . या संदर्भात संघाची हुर्यो उडवणाऱ्या यू ट्युबवरील गाण्यास स्पर्धेपूर्वीच्या तीन दिवसांत जवळपास 80 लाख हिटस् लाभल्या होत्या ; मात्र सलामीच्या विजयाने चित्र बदलले आहे . गुरुवार संध्याकाळपर्यंत रशियाच्या कामगिरीची हुर्यो उडवणारे न्यूजरीडरही संघावर कौतुकाची स्तुतिसुमने उधळत होते . प्रत्येक जण आपण कशी आनंदाची बातमी तुम्हाला पहिल्यांदा देत आहोत , असेच जणू सांगत होता . आपल्या संघावर विश्वास नव्हता ना , हे घ्या 5 - 0 विजय अशा अर्थाचे शीर्षक क्रेमलिन कोमसोमलस्काया प्रावदाने दिले आहे . विश्वकरंडकाने रशियातील चाहत्यांचा जल्लोष 2012 नंतर प्रथमच अनुभवला होता . त्यांना दंड करा रशियाने सौदी अरेबियास पार आडवे केले , अशा अर्थाचे शीर्षक सरकारी मालकीच्या रॉस्सिस्काया गॅझेटाने दिले आहे . या विजयाचा जल्लोष रात्रभर सुरू होता . रशिया संघास स्पर्धेपूर्वी कमी लेखलेल्या , त्यांना हिणवलेल्या प्रत्येकास 10 हजार रुबल्सचा दंड करण्याची मागणी सत्ताधारी पक्षाच्या एका नेत्यांनी केली आहे .


केप टाऊन : भन्नाट फॉर्ममध्ये असलेल्या विराट कोहलीने आज ( बुधवार ) आणखी एक शतक झळकाविले . दक्षिण आफ्रिकेविरुद्धच्या एकदिवसीय मालिकेतील हे कोहलीचे दुसरे , तर एकदिवसीय क्रिकेटमधील एकूण 34 वे शतक आहे . एकदिवसीय क्रिकेटमधील सर्वाधिक शतकांच्या यादीत आता कोहलीच्या पुढे फक्त ' मास्टर ब्लास्टर ' सचिन तेंडुलरच आहे . कर्णधारपदाची धुरा स्वीकारल्यापासून ' रन मशिन ' कोहलीच्या बॅटमधून धावांचा ओघ आणखी वाढला आहे . गेल्या सहा एकदिवसीय सामन्यांमध्ये कोहलीने 121,29,113,112,46 * आणि 101 * अशी कामगिरी केली आहे . या सहा एकदिवसीय सामन्यांत तो फक्त एकदाच शतक न करता बाद झाला आहे . विशेष म्हणजे , या मालिकेपूर्वी दक्षिण आफ्रिकेमध्ये कोहलीने ' वन - डे ' त एकही शतक झळकाविले नव्हते . आता याच मालिकेत त्याने दोन शतके झळकाविली आहेत . भारतीय कर्णधार म्हणूनही कोहलीने विक्रम मोडीत काढले आहेत . आता कसोटी , एकदिवसीय आणि ट्वेंटी - 20 मध्ये सर्वाधिक शतके करणारा भारतीय कर्णधार म्हणून कोहलीनेच मान मिळविला आहे . कर्णधार म्हणून एकदिवसीय क्रिकेटमध्ये शतक झळकाविणाऱ्या यादीत कोहलीने आज सौरभ गांगुलीला मागे टाकले . कर्णधार म्हणून कोहलीची आता 12 शतके आहेत . त्याखालोखाल गांगुली ( 11 ) , सचिन तेंडुलकर ( 6 ) आणि महंमद अजहरुद्दीन ( 4 ) हे खेळाडू आहेत .


एखाद्या व्यायामपटूला पाहिल्यावर आपलेही शरीर असे पिळदार असावे असे अनेकांना वाटते . पण यासाठी नेमके काय करायचे त्याची माहिती नसल्याने हा विचार केवळ डोक्यातच राहतो . ही गोष्ट अवघड असली तरीही अशक्य नक्कीच नाही . त्यासाठी जिममध्ये जाऊन प्रशिक्षित ट्रेनरच्या हाताखाली सातत्याने , आपल्या उद्दिष्टावर मन पूर्णपणे फोकस करून , योग्य टेक्निक वापरत वर्कआउट्स करावे लागतात . तुमचे शरीरसौष्ठव सर्व जगाच्या नजरेत भरेल असे बनावे ही इच्छा कोणत्याही तरुणाने बाळगायला हरकत नाही . पण त्यासाठी खालील गोष्टी नक्की कराव्यात - * वैद्यकीय तपासणी - काही वेळेस काही आजार किंवा विकृती आपल्या शरीरात जन्मजात असू शकते , किंवा मागील काही वर्षात निर्माण झालेली असते . क्वचितप्रसंगी एखाद्याचे ब्लडप्रेशर जास्त असते , किंवा पाठीच्या कण्यात काही दोष असतात . यासाठी ‘मला शरीर कमावण्यासाठी खूप व्यायाम करायचाय’ असे डॉक्टरांना सांगून , त्यासाठी लागणाऱ्या तपासण्या सर्वात प्रथम करून घ्याव्यात . डॉक्टरांनी तुम्हाला त्या उद्देशासाठी तुम्ही फिट आहात , असे सांगितल्यावरच तुम्ही पुढचे प्रयत्न सुरू करा . * जिमची निवड - सर्व अद्ययावत सोयी , चांगले वातावरण आणि उत्तम इन्स्ट्रक्टर असलेली जिमच आपण निवडावी . यासाठी जाहिरातींचा नव्हे तर अनुभवी व्यायामपटूंचा सल्ला घ्यावा . * आपल्याला बलदंड होण्यासाठी योग्य गोल्स आणि दरमहा करावयाची प्रगती याचा एक तक्ता ट्रेनरच्या सल्ल्याने तयार करावा , यामध्ये व्यायामासाठी वेळ कसा काढावा , वजने केंव्हापासून उचलायची , त्यात कशी व कितपत वाढ करत जायचे , कोणत्या दिवशी कुठल्या स्नायूंसाठी व्यायाम करायचा याबाबत लक्षपूर्वक जाणीव ठेवावी . * खूप भारी वजने उचलण्याची घाई न करता प्रथम स्नायू बळकट करणारे व्यायाम सुरू करावेत . व्यायाम केल्यावर अंग दुखणे बंद झाले की वजने उचलण्याचे व्यायाम सुरू करावेत . * शक्यतो आपल्याबरोबर सुरुवातीपासूनच एक ट्रेनिंग पार्टनर निवडावा . म्हणजे दोघेही एकमेकांमधील प्रगती , त्रास रोजच्या रोज निरखू शकता . * आपल्याला कुठलाही शारीरिक त्रास जाणवू लागल्यास त्वरित ट्रेनरचा सल्ला घ्यावा . यासाठी काही काल विश्रांती घ्यावी लागते . * वर्कआउट करण्याआधी स्ट्रेचिंग , वॉर्मिंगअप आणि झाल्यावर वॉर्मिंग डाऊन सेशन्स करावीत . * व्यायाम करताना श्वासोच्छवास योग्यपद्धतीने करावा . यामुळेच व्यायामाचे शारीरिक फायदे मिळू शकतात . * दररोज सात ते आठ तास ठराविक वेळेस झोप मिळालीच पाहिजे . शरीराची झीज भरून येऊन स्नायूंची वाढ व्हायला या विश्रांतीची नितांत गरज असते . * स्नायूंच्या आकारमानात आणि ताकदीत वाढ होण्यासाठी यामध्ये प्रोटीन्सचे प्रमाण जास्त पाहिजे . बाजारातील प्रोटीन पावडर्स घेण्याऐवजी , मांसाहार , अंडी , सोयाबीन यांचा वापर करावा . * व्यायामामध्ये शरीरातील पाणी कमी होते , त्यामुळे दिवसभरात ३ - ४ लिटर पाणी प्यावे . * कुठलीही शारीरिक इजा , विशेषतः सांध्यांना किंवा मांसल भागाला झाल्यास , कोणत्याही अवयवाच्या सतत वेदना होऊ लागल्यास दुर्लक्ष न करता वैद्यकीय उपचार करावेत . - डॉ . अविनाश भोंडवे , फॅमिली फिजिशियन


प्रियांका चोप्रा आणि पंतप्रधान नरेंद्र मोदी यांची भेट आठवतेय का ? या भेटीमध्ये प्रियांकाने जो तोकडा ड्रेस घातला होता त्यावरुन अनेक वादंग उठले होते . काही दिवसांपूर्वी पंतप्रधान नरेंद्र मोदी हे जर्मनी दौऱ्याला गेले होते . तिथे प्रियांकाही तिच्या बेवॉच या हॉलिवूडपटाचे प्रमोशन करण्यासाठी गेली होती . यावेळी तिने जो ड्रेस घातला होता त्यावरुन तिला सोशल मीडियावर ट्रोल करण्यात आले होते . जोनिता गांधी , अॅश किंगचं मराठी चित्रपटसृष्टीत पदार्पण देशाच्या पंतप्रधानांना भेटायला जाताना असे तोकडे कपडे घालणं योग्य आहे का असा प्रश्न तिला विचारण्यात येत होता . पण प्रियांकाने यावर कोणतीही शाब्दिक प्रतिक्रिया दिली नव्हती . पण दुसऱ्याच दिवशी तिने आईसोबतचा एका तोकड्या कपड्यातला ड्रेस सोशल मीडियावर शेअर केला होता . याला लेग्ज फॉर डेज् असं कॅप्शन देऊन टिकाकारांना कृतीतून प्रत्युत्तर दिलं होतं . आता मात्र एवढ्या दिवसांनी प्रियांकाची आई मधू चोप्रा यांनी यामागचं खरं कारण स्पष्ट केलं आहे . त्याचे झाले असे की , बेवॉच सिनेमाच्या प्रमोशनसाठी ती जर्मनील गेली असता अचानक मोदींना भेटण्याची संधी मिळाली . प्रियांकाचे इतर कार्यक्रम आधीच ठरलेले असल्यामुळे तिला कपडे बदलायला वेळ मिळाला नाही , असे स्पष्टीकरण मधू यांनी दिले . वाढदिवसाच्या निमित्ताने दीपिकासोबत रणवीरचा नव्या कारमधून फेरफटका प्रियांकाने मोदी यांची जेव्हा भेट घेतली होती तेव्हा तिच्या तोकड्या कपड्यांमध्ये तिचे पाय दिसत होते . त्यामुळे पंतप्रधानांना भेटताना तुमचे पाय झाकलेले असावेत असा उपदेश तिला अनेक नेटिझन्स देत होते . यामुळे तिने भारतीय संस्कृतीची एकाप्रकारे थट्टाच उडवली असे टोमणेही तिला काहींनी ऐकवले होते .


एखादं पात्र साकारताना ते पात्र किती लोकप्रिय होईल याचा विचार कोणीही करु शकत नाही . प्रत्येक कलाकाराला सर्वप्रथम भूक असते ती म्हणजे कोणतीही भूमिका मिळवण्याची . एकदा का भूमिका मिळाली की त्यानंतर त्या व्यक्तिरेखेच्या लोकप्रियतेबद्दल विचार केला जातो . अनेकदा असे म्हटले जाते की लोकप्रियता ही फार क्षणिक आहे . ती जेवढ्या लवकर मिळते तेवढीच ती लवकर जाऊही शकते . रातोरात लोकप्रिय होणारे सेलिब्रिटींची आपल्या मनोरंजनसृष्टीत काही कमतरता नाही . लोकप्रियतेचे हे गणित कोणी अगदी जवळू पाहिले असेल तर ती म्हणजे अभिनेत्री शिल्पा शिंदे . शिल्पा शिंदे हे नाव घेतलं की याआधी कोण ही ? असा प्रश्न सहज विचारला जायचा . पण , ‘भाभीजी घर पर है’ फेम शिल्पा किंवा अंगूरी भाभी म्हटल्यावर मात्र तिच्या भूमिकेची आणि तिची अनेकांनाच आठवण होते . ‘हाये…’ ‘लड्डू के भैय्या…’ ‘इ का ? …’ असं म्हणणारी निरागस अंगूरी टेलिव्हीजन विश्वात एक वेगळीच छाप पाडून गेली . सध्याच्या घडीला ती हे पात्र साकारत नसली तरीही छोट्या पडद्यावर अंगुरी हे पात्र घराघरात पोहचवण्याचे मुख्य काम तिने केले आहे . शिल्पाने ही मालिका सोडली तेव्हा तिच्यावर बरेच आरोप करण्यात आले होते . पण , प्रेक्षकांच्या नजरेत असलेली तिची प्रतिमा काही मलिन झाली नाही . या मालिकेशिवाय तिने ‘संजीवनी’ , ‘भाभी’ , ‘मायका’ , ‘चिडीया घर’ या मालिकांमध्येही काम केले आहे . शिल्पाच्या आजवरच्या कारकिर्दीत बरेच अडथळे आले . तिच्यावर बरेच आरोपही करण्यात आले . पण , याच आरोपांच्या आणि वादांच्या बळावर तिला ‘बिग बॉस’ या प्रचंड गाजणाऱ्या रिअॅलिटी शोमध्ये स्थान मिळाले . या कार्यक्रमात शिल्पा येणार ही माहिती जाहीर होताच तिच्या चाहत्यांचा आनंद गगनात मावेनासा झाला होता . अर्थात हे काही मोठं यश नसले तरीही शिल्पाच्या दृष्टीने तिच्या करिअरमधील टर्निंग पॉईंट नक्कीच ठरु शकते . तेव्हा आता ‘बिग बॉस’च्या घरात तिचा टिकाव लागतो का ? भाभीजीला प्रेक्षकांचं प्रेम मिळतं का ? हेच पाहणे औत्सुक्याचे ठरणार आहे .


दक्षिण आफ्रिकेचा कर्णधार फाफ डु प्लेसिस याने आंतराराष्ट्रीय क्रिकेटमधून निवृत्तीचे संकेत दिले आहेत . ऑस्ट्रेलियामध्ये पुढील टी२० विश्वचषक स्पर्धा होणार आहे . त्यासाठी आता फार काळ शिल्लक राहिलेला नाही . ती माझी कदाचित शेवटची स्पर्धा असेल , असे सूचक वक्तव्य त्याने केले . आज ऑस्ट्रेलियाविरुद्ध आफ्रिकेचा एकमेव टी२० सामना होणार आहे . त्या आधी पत्रकारांशी बोलताना त्याने हे विधान केले . ऑस्ट्रलियामध्येच डु प्लेसिसने २०१२ साली कसोटीमध्ये पदार्पण केले होते . त्यावेळी एक दिवसापेक्षाही जास्त काळ त्याने मैदानावर फलंदाजी केली होती आणि संघासाठी सामना वाचवला होता . त्याबाबतही डु प्लेसिसने मन मोकळे केले . माझी ती खेळी हा माझ्या कारकिर्दीतील सर्वोत्तम भाग आहे की नाही , हे मला माहिती नाही . पण मला ऑस्ट्रेलियात जाऊन त्यांच्याविरुद्ध खेळायला आवडते ही गोष्ट मला त्यावेळी समजली . मला माझ्यातील क्रिकेटपटू सापडला , असे तो म्हणाला .